[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.6.2008

COM(2008) 396 τελικό

2008/0130 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί του καταστατικού της ευρωπαϊκής ιδιωτικής εταιρίας

(υποβληθείσα από την Επιτροπή) {SEC(2008) 2098}{SEC(2008) 2099}

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο

Η ανακοίνωση της Επιτροπής σχετικά με την ενιαία αγορά για την Ευρώπη του 21ου αιώνα[1] τονίζει την ανάγκη να εξακολουθήσουν να βελτιώνονται οι συνθήκες πλαισίωσης της επιχειρηματικής δραστηριότητας στην ενιαία αγορά.

Οι μικρές και μεσαίες επιχειρήσεις (ΜΜΕ) αντιπροσωπεύουν ποσοστό μεγαλύτερο από 99% των εταιριών στην Ευρωπαϊκή Ένωση, αλλά μόνο το 8% από αυτές πραγματοποιεί διασυνοριακές συναλλαγές και μόλις το 5% έχει θυγατρικές ή κοινές επιχειρήσεις στο εξωτερικό. Μολονότι η σύσταση επιχειρήσεων έχει καταστεί πιο εύκολη τα τελευταία έτη σε ολόκληρη την ΕΕ, πρέπει να καταβληθούν περισσότερες προσπάθειες για να βελτιωθεί η πρόσβαση των ΜΜΕ στην ενιαία αγορά, να διευκολυνθεί η ανάπτυξή τους και να αξιοποιηθεί πλήρως το επιχειρηματικό δυναμικό τους.

Το καταστατικό της Ευρωπαϊκής Ιδιωτικής Εταιρίας (Societas Privata Europaea) εντάσσεται σε μια δέσμη μέτρων που αποσκοπεί να βοηθήσει τις ΜΜΕ, καλούμενη «νόμος για τις μικρές επιχειρήσεις» για την Ευρώπη (SBA). Στόχος του SBA είναι να διευκολύνει τις ΜΜΕ να αναπτύσσουν επιχειρηματικές δραστηριότητες στην ενιαία αγορά και κατά συνέπεια να βελτιώσουν την επίδοσή τους στην αγορά. Η SPE είναι μια από τις πρωτοβουλίες που έχουν προτεραιότητα στο πρόγραμμα εργασίας της Επιτροπής για το 2008[2].

2. Στόχοι της πρότασης

Η πρωτοβουλία δημιουργεί μια νέα ευρωπαϊκή νομική μορφή, η οποία αποσκοπεί στην επαύξηση της ανταγωνιστικότητας των ΜΜΕ, διευκολύνοντας την εγκατάσταση και λειτουργία τους στην ενιαία αγορά. Ταυτόχρονα, το καταστατικό προσφέρει τη δυνατότητα να ωφεληθούν μεγαλύτερες εταιρίες και όμιλοι.

Η πρόταση που αφορά το καταστατικό της SPE είναι προσαρμοσμένη στις ειδικές ανάγκες των ΜΜΕ. Επιτρέπει στους επιχειρηματίες να ιδρύουν μια SPE ακολουθώντας τις ίδιες, απλές και ευέλικτες διατάξεις εταιρικού δικαίου σε όλα τα κράτη μέλη.

Η πρόταση αποβλέπει επίσης στη μείωση του κόστους συμμόρφωσης που σχετίζεται με τη σύσταση και λειτουργία επιχειρήσεων και απορρέει από τις διαφορές στους εθνικούς κανόνες τόσο για τη σύσταση όσο και για τη λειτουργία εταιριών.

Η πρόταση δεν ρυθμίζει θέματα σχετικά με το εργατικό δίκαιο, το φορολογικό δίκαιο, τη λογιστική ή την αφερεγγυότητα της SPE. Ούτε πραγματεύεται τα συμβατικά δικαιώματα και υποχρεώσεις της SPE ή των μετόχων της, εκτός από εκείνα που προκύπτουν από το καταστατικό της SPE. Τα θέματα αυτά θα εξακολουθήσουν να διέπονται από την εθνική νομοθεσία και τα υφιστάμενα κείμενα της κοινοτικής νομοθεσίας, ανάλογα με την περίπτωση.

Η επιλογή της SPE ως νομικής μορφής για τη διεξαγωγή επιχειρηματικών δραστηριοτήτων στην ΕΕ πρέπει να είναι ουδέτερη από φορολογική άποψη. Επομένως, είναι σημαντικό να εξασφαλιστεί ότι η SPE θα απολαύει της ίδιας φορολογικής μεταχείρισης με τις παρεμφερείς εθνικές νομικές μορφές. Για τον σκοπό αυτό, η Ευρωπαϊκή Επιτροπή προτίθεται να αρχίσει διαβουλεύσεις με τα κράτη μέλη το φθινόπωρο του 2008 με στόχο την υποβολή πρότασης για την υπαγωγή της SPE στο πεδίο εφαρμογής της οδηγίας περί μητρικών και θυγατρικών εταιρειών (90/435/ΕΟΚ)[3], της οδηγίας περί συγχωνεύσεων (90/434/ΕΟΚ)[4] και της οδηγίας περί τόκων και δικαιωμάτων (2003/49/ΕΚ)[5]. Στόχος της Επιτροπής είναι να εξασφαλιστεί ότι τα μέτρα αυτά έχουν θεσπιστεί και ωφελούν τις SPE από την αρχή της λειτουργίας τους.

3. Νομική βάση

Η πρόταση βασίζεται στο άρθρο 308 της συνθήκης ΕΚ. Η διάταξη αυτή παρέχει τη νομική βάση για ενέργειες της ΕΕ οι οποίες αποσκοπούν στην επίτευξη ενός από τους στόχους της Κοινότητας, όταν δεν υπάρχει συγκεκριμένη νομική βάση στη συνθήκη ΕΚ. Το άρθρο 308 είναι η νομική βάση για τις υφιστάμενες μορφές ευρωπαϊκών εταιριών, δηλαδή της Ευρωπαϊκής Εταιρίας, του Ευρωπαϊκού Ομίλου Οικονομικού Σκοπού και της Ευρωπαϊκής Συνεταιριστικής Εταιρίας.

4. Επικουρικότητα και αναλογικότητα

Η πρόταση αποσκοπεί να καταστήσει την ενιαία αγορά περισσότερο προσιτή στις ΜΜΕ, προσφέροντάς τους ένα μέσο το οποίο διευκολύνει την επέκταση των δραστηριοτήτων τους σε άλλα κράτη μέλη. Ωστόσο, η πρόταση δεν εξαρτά τη δημιουργία μιας SPE από την ύπαρξη διασυνοριακών προϋποθέσεων (π.χ. μέτοχοι από διαφορετικά κράτη μέλη ή αποδείξεις διασυνοριακής δραστηριότητας). Στην πράξη, οι επιχειρηματίες συνήθως ιδρύουν επιχειρήσεις στο δικό τους κράτος μέλος, πριν επεκταθούν σε άλλες χώρες. Μια αρχική προϋπόθεση διασυνοριακού χαρακτήρα, επομένως, θα μείωνε σημαντικά τις δυνατότητες του μέσου. Επιπλέον, μια προϋπόθεση διασυνοριακού χαρακτήρα θα μπορούσε εύκολα να παρακαμφθεί, η δε παρακολούθηση και ο έλεγχος της τήρησής της θα αποτελούσε υπέρμετρο βάρος για τα κράτη μέλη.

Η δράση σε κοινοτικό επίπεδο είναι αναγκαία, για να δοθεί η δυνατότητα στις ΜΜΕ να χρησιμοποιούν την ίδια εταιρική μορφή σε ολόκληρη την ΕΕ. Ο στόχος αυτός δεν είναι δυνατό να επιτευχθεί από τα ίδια τα κράτη μέλη. Ακόμη και αν όλα τα κράτη μέλη δεσμεύονταν να καταστήσουν τη νομοθεσία τους περί εταιριών φιλικότερη προς τις επιχειρήσεις, οι ΜΜΕ θα βρίσκονταν και πάλι αντιμέτωπες με ένα μωσαϊκό 27 εθνικών συστημάτων.

Προσφέροντας στις ΜΜΕ ένα εταιρικό όχημα το οποίο είναι ομοιόμορφο, παρέχει ασφάλεια δικαίου, αλλά είναι και ευέλικτο, η SPE θα αποτελέσει το αποτελεσματικότερο και με συγκεκριμένη κατεύθυνση μέσο επίτευξης του στόχου που προαναφέρθηκε. Ένα εναλλακτικό μέσο επίτευξης του ίδιου στόχου θα ήταν η εναρμόνιση τουλάχιστον των βασικών διατάξεων των εθνικών συστημάτων εταιρικού δικαίου που εφαρμόζονται στις ιδιωτικές εταιρίες περιορισμένης ευθύνης. Η λύση αυτή συνεπάγεται σημαντική και πιθανότατα δυσανάλογη ανάμειξη στις νομοθεσίες των κρατών μελών. Αντίθετα με την εναρμόνιση, η παρούσα πρόταση αφήνει σε μεγάλο βαθμό άθικτη την εθνική νομοθεσία. Παρέχει στις ΜΜΕ μια εναλλακτική μορφή που θα υπάρχει παράλληλα με τις εθνικές εταιρικές μορφές.

Η δημιουργία μιας νέας ευρωπαϊκής νομικής μορφής απαιτεί νομική πράξη που ισχύει άμεσα, δηλαδή κανονισμό. Ούτε η σύσταση ούτε η οδηγία θα οδηγούσε σε ομοιόμορφο καθεστώς που να ισχύει σε όλα τα κράτη μέλη.

5. Διαβουλεύσεις με τα ενδιαφερόμενα μέρη

Το καταστατικό της ευρωπαϊκής ιδιωτικής εταιρίας αρχικά αναπτύχθηκε από επιχειρηματικούς και πανεπιστημιακούς κύκλους κατά τη δεκαετία του 1990 και κέρδισε ευρύτερη υποστήριξη με την πάροδο του χρόνου από επιχειρηματικές ενώσεις και από την Ευρωπαϊκή Οικονομική και Κοινωνική Επιτροπή[6]. Περιλαμβανόταν μεταξύ των πιθανών μέτρων στο σχέδιο δράσης 2003-2009 για τον εκσυγχρονισμό του εταιρικού δικαίου και την ενίσχυση της εταιρικής διακυβέρνησης[7]. Η δημόσια διαβούλευση του 2006 σχετικά με τις μελλοντικές προτεραιότητες της Επιτροπής στους τομείς του εταιρικού δικαίου και της εταιρικής διακυβέρνησης επιβεβαίωσε την υποστήριξη αυτή[8].

Τον Ιούνιο 2006, η Επιτροπή Νομικών Θεμάτων του Ευρωπαϊκού Κοινοβουλίου πραγματοποίησε δημόσια ακρόαση σχετικά με την SPE και συνέταξε έκθεση πρωτοβουλίας και ψήφισμα, με το οποίο καλούσε την Ευρωπαϊκή Επιτροπή να υποβάλει πρόταση για την SPE πριν από το τέλος του 2007[9]. Το Κοινοβούλιο επανέλαβε την υποστήριξή του και τη σταθερή προσήλωσή του στην πρωτοβουλία σε ψήφισμα της 25ης Οκτωβρίου 2007[10]. Δεδομένου του έντονου ενδιαφέροντος του Κοινοβουλίου για την πρόταση, πρέπει εξαρχής να υπάρξει στενή συνεργασία με το Κοινοβούλιο στις εργασίες για την SPE.

Τον Ιούλιο 2007, η Γενική Διεύθυνση Εσωτερικής Αγοράς και Υπηρεσιών άρχισε ειδική δημόσια διαβούλευση για την SPE. Επιπλέον, διεξήχθη έρευνα μεταξύ εταιρειών στα 27 κράτη μέλη μέσω της Δοκιμαστικής Ομάδας Ευρωπαϊκών Επιχειρήσεων (European Business Test Panel)[11].

Στις 10 Μαρτίου 2008, η Επιτροπή πραγματοποίησε διάσκεψη για την SPE.

Η συμβουλευτική ομάδα της Ευρωπαϊκής Επιτροπής για την εταιρική διακυβέρνηση και το εταιρικό δίκαιο[12] έδωσε πληροφορίες σχετικά με την εκτίμηση επιπτώσεων και ενημέρωσε για τις ουσιαστικές διατάξεις του καταστατικού της SPE. Η ομάδα επεξεργάζεται επίσης παραδείγματα διατάξεων για το καταστατικό μιας SPE, τα οποία θα τεθούν στη διάθεση των ενδιαφερομένων για να διευκολύνουν την κατανόηση του σχεδίου καταστατικού.

6. Εκτίμηση επιπτώσεων

Πρόσφατες έρευνες[13] και δημόσιες διαβουλεύσεις αποδεικνύουν ότι, παρά το ισχυρό δυναμικό τους, οι ΜΜΕ αντιμετωπίζουν νομικά και διοικητικά εμπόδια, τα οποία παρακωλύουν την ανάπτυξή τους στην ενιαία αγορά. Αν και όλες οι εταιρίες που επιθυμούν να επεκταθούν πέραν των συνόρων επηρεάζονται από νομικούς και διοικητικούς φραγμούς, οι φραγμοί αυτοί είναι αναλογικά μεγαλύτεροι για τις μικρότερες εταιρίες, οι οποίες διαθέτουν λιγότερα εφόδια από την άποψη των οικονομικών και ανθρώπινων πόρων.

Οι δυσχέρειες που αντιμετωπίζουν οι επιχειρήσεις ως συνέπεια της μεγάλης ποικιλίας εταιρικών μορφών συνίστανται κυρίως στο κόστος συμμόρφωσης για τη σύσταση μιας εταιρίας (π.χ. υποχρεωτική απαίτηση όσον αφορά το ελάχιστο κεφάλαιο, έξοδα εγγραφής στα μητρώα και συμβολαιογραφικά, έξοδα ειδικών νομικών συμβούλων) και σε δυσχέρειες και κόστος συμμόρφωσης συνδεόμενα με τη λειτουργία μιας εταιρίας , που καθιστούν την καθημερινή λειτουργία αλλοδαπών θυγατρικών δαπανηρότερη σε σύγκριση με τις εγχώριες θυγατρικές.

Οι ΜΜΕ επίσης παρακωλύονται στη διασυνοριακή ανάπτυξή τους από την έλλειψη εμπιστοσύνης σε ορισμένες αλλοδαπές εταιρικές μορφές σε άλλα κράτη μέλη. Το πρόβλημα αυτό αφορά κυρίως τις λιγότερο γνωστές εταιρικές μορφές.

Κατά την εκτίμηση των επιπτώσεων, εξετάσθηκαν τέσσερεις υψηλού επιπέδου πολιτικές επιλογές:

- Ουδεμία ενέργεια και εξακολούθηση εφαρμογής της υφιστάμενης νομοθεσίας και νομολογίας: παρά τις προσπάθειες να καταστεί η σύσταση μιας εταιρίας ταχύτερη και ευκολότερη σε ολόκληρη την ΕΕ, οι ΜΜΕ ακόμη αντιμετωπίζουν 27 συστήματα εταιρικού δικαίου.

- Επιδίωξη εναρμόνισης των εταιρικών νομοθεσιών των κρατών μελών: θα χρειαστεί υψηλός βαθμός εναρμόνισης των εθνικών συστημάτων για να μειωθεί σημαντικά το κόστος σύστασης εταιριών και λειτουργίας τους σε διαφορετικά κράτη μέλη. Ωστόσο, οι μείζονες αλλαγές της εθνικής νομοθεσίας, τις οποίες συνεπάγεται η προσέγγιση αυτή, δεν θα ήταν κατ’ ανάγκη ανάλογες με το στόχο της πρότασης.

- Βελτίωση του καταστατικού της Ευρωπαϊκής Εταιρίας (SE) και προσαρμογή του στις ανάγκες των ΜΜΕ: Το να καταστεί το καταστατικό της SE προσιτό για τις ΜΜΕ θα απαιτούσε σημαντικές τροποποιήσεις. Η επιλογή αυτή θα απαιτούσε εκτενή αναδιατύπωση και αναδιαπραγμάτευση του κανονισμού για την SE, πριν από την αξιολόγησή του το 2008/2009.

- Υποβολή πρότασης για καταστατικό της SPE για τις ΜΜΕ: Η δημιουργία μιας νέας ευρωπαϊκής νομικής μορφής που να απευθύνεται στις ΜΜΕ επιλύει με τον καλύτερο τρόπο τα προβλήματα που προαναφέρθηκαν, προσφέροντας μια εταιρική μορφή που χαρακτηρίζεται από ομοιόμορφους κανόνες σύστασης σε ολόκληρη την ΕΕ και από ευελιξία όσον αφορά την εσωτερική οργάνωση, οδηγώντας έτσι σε μείωση του κόστους. Θα προσφέρει επίσης στις ΜΜΕ ευρωπαϊκή ταυτότητα και έτσι θα καταστήσει ευκολότερες τις διασυνοριακές συναλλαγές.

7. Επεξήγηση της πρότασης

Κεφάλαιο Ι: Γενικές διατάξεις

Οι γενικές διατάξεις ορίζουν τα κύρια χαρακτηριστικά της SPE . Η SPE είναι μια εταιρία που έχει νομική προσωπικότητα και μετοχικό κεφάλαιο. Είναι εταιρία περιορισμένης ευθύνης, δηλαδή οι μέτοχοί της δεν ευθύνονται για ποσό μεγαλύτερο από εκείνο που έχουν καλύψει. Επειδή η SPE είναι ιδιωτική εταιρία, οι μετοχές της δεν μπορούν να αποτελέσουν αντικείμενο δημόσιας προσφοράς ούτε να εισαχθούν στο χρηματιστήριο.

Δεν υπάρχει περιορισμός στη σύσταση της SPE . Μπορεί να συσταθεί από ένα ή περισσότερα ιδρυτικά μέλη, φυσικά πρόσωπα ή/και εταιρίες σύμφωνα με το άρθρο 48 της συνθήκης ΕΚ. Επιπλέον, μια Ευρωπαϊκή Εταιρία, μια Ευρωπαϊκή Συνεταιριστική Εταιρία, ένας Ευρωπαϊκός Όμιλος Οικονομικού Σκοπού ή μια άλλη SPE μπορούν να συμμετάσχουν στη σύσταση μιας SPE.

Όσον αφορά το πεδίο εφαρμογής του καταστατικού και τη σχέση του με την εθνική νομοθεσία, ο κανονισμός προβλέπει ότι:

1. Μια SPE διέπεται κατά πρώτο και κύριο λόγο από τις άμεσα ισχύουσες διατάξεις αναγκαστικού δικαίου (δημοσίας τάξεως) του κανονισμού. Οι κανόνες αυτοί διευκολύνουν τη σύσταση και εξασφαλίζουν την αναγκαία ομοιομορφία της SPE στην ΕΕ.

2. Ο κανονισμός απαιτεί ένα φάσμα θεμάτων, ιδίως η εσωτερική οργάνωση της SPE, να ρυθμίζονται με το καταστατικό της (παράρτημα Ι). Για να εξασφαλίζεται η ευελιξία, οι μέτοχοι είναι ελεύθεροι να αποφασίζουν με ποιο τρόπο θα ρυθμίζουν τα θέματα αυτά, με την επιφύλαξη μόνον των κανόνων του κανονισμού.

3. Σε θέματα που καλύπτονται από το καταστατικό της SPE, η εθνική εταιρική νομοθεσία εφαρμόζεται μόνον στις περιπτώσεις που αναφέρονται ρητά στον κανονισμό. Οι διατάξεις οι οποίες υποχρεωτικά ή προαιρετικά, σύμφωνα με το παράρτημα Ι, περιλαμβάνονται στο καταστατικό της εταιρίας δεν υπόκεινται στην εθνική νομοθεσία.

Οι διατάξεις του κανονισμού και ο κατάλογος των θεμάτων του παραρτήματος Ι τα οποία πρέπει να καλύπτονται από το καταστατικό ορίζουν το πεδίο εφαρμογής των κοινοτικών κανόνων. Η πρόταση δεν περιέχει διατάξεις ενδοτικού δικαίου, οι οποίες εφαρμόζονται στην περίπτωση που το καταστατικό δεν καλύπτει τα θέματα που απαριθμούνται στο παράρτημα Ι. Ωστόσο, η εθνική νομοθεσία πρέπει να ορίζει τις κυρώσεις που επιβάλλονται για την παράλειψη αυτή ή άλλη παράβαση του κανονισμού.

Η εθνική νομοθεσία διέπει τα θέματα τα οποία δεν καλύπτονται από τον κανονισμό ή από το καταστατικό της SPE, όπως ορίζεται στο παράρτημα Ι. Αυτό ισχύει, ειδικότερα, για θέματα που δεν αναφέρονται στο παράρτημα Ι ή υπάγονται σε τομείς που δεν εμπίπτουν στο πεδίο του εταιρικού δικαίου (π.χ. εργατικά θέματα, αφερεγγυότητα ή φορολογικό δίκαιο). Εφαρμοστέο δίκαιο είναι το δίκαιο του κράτους μέλους, όπου η SPE έχει την καταστατική της έδρα, το οποίο εφαρμόζεται στις ιδιωτικές εταιρίες περιορισμένης ευθύνης. Τα κράτη μέλη κοινοποιούν την ονομασία της αντίστοιχης εταιρικής μορφής στην Επιτροπή.

Κεφάλαιο II: Σύσταση

Ο κανονισμός δεν περιορίζει τον τρόπο με τον οποίο μπορεί να δημιουργηθεί μια SPE. Η SPE μπορεί να συσταθεί εκ του μηδενός, σύμφωνα με τις διατάξεις του κανονισμού. Μπορεί επίσης να δημιουργηθεί με μετατροπή ή διάσπαση υφιστάμενης εταιρίας ή με συγχώνευση υφιστάμενων εταιριών. Κάθε εταιρική μορφή που προβλέπεται από την εθνική νομοθεσία (ιδιωτική ή δημόσια, με ή χωρίς νομική προσωπικότητα) μπορεί να γίνει SPE, σύμφωνα με τις σχετικές διατάξεις της εθνικής νομοθεσίας. Μια SE ή μια άλλη SPE μπορεί επίσης να συμμετάσχει στη σύσταση μιας SPE.

Η επωνυμία κάθε Ευρωπαϊκής Ιδιωτικής Εταιρίας πρέπει να ακολουθείται από τη συντομογραφία «SPE». Η SPE υποχρεούται να έχει την έδρα της και την κεντρική διοίκηση ή κύρια εγκατάστασή της στο έδαφος των κρατών μελών. Ωστόσο, σύμφωνα με την απόφαση του Δικαστηρίου των Ευρωπαϊκών Κοινοτήτων στην υπόθεση Centros[14], η SPE μπορεί να συσταθεί με την έδρα της και την κεντρική διοίκηση ή κύρια εγκατάστασή της σε διαφορετικά κράτη μέλη. Οι μέτοχοι μπορούν επίσης να αποφασίσουν να μεταφέρουν την έδρα της εταιρίας σε άλλο κράτος μέλος.

Ο κανονισμός δεν καθορίζει ειδική διαδικασία εγγραφής στα μητρώα για την SPE, αλλά βασίζεται στις διατάξεις που προβλέπονται στην πρώτη οδηγία περί εταιρικού δικαίου (68/151/ΕΟΚ), ενώ περιλαμβάνει ορισμένες απαιτήσεις που καθιστούν τη σύσταση της SPE ευκολότερη και φθηνότερη. Πρώτον, πρέπει να υπάρχει δυνατότητα η αίτηση εγγραφής μιας SPE να υποβάλλεται ηλεκτρονικά. Δεύτερον, ο κανονισμός περιέχει εξαντλητικό κατάλογο εγγράφων και στοιχείων τα οποία μπορούν να απαιτούν τα κράτη μέλη για την εγγραφή της SPE στα μητρώα. Οι μεταβολές που επέρχονται στα έγγραφα και τα στοιχεία πρέπει επίσης να καταχωρούνται στο μητρώο.

Τέλος, η πρόταση προβλέπει έναν και μόνο έλεγχο νομιμότητας, δηλαδή είτε έλεγχο της νομιμότητας των εγγράφων και στοιχείων της SPE από διοικητικό ή δικαστικό φορέα είτε πιστοποίησή τους από συμβολαιογράφο, κατά την εγγραφή μιας SPE. Οι ιδρυτές της SPE δεν πρέπει να υποχρεώνονται να εκπληρώνουν και τις δύο προϋποθέσεις.

Κεφάλαιο III: Μετοχές

Ο κανονισμός παρέχει στους μετόχους μεγάλη ελευθερία ως προς τη ρύθμιση των θεμάτων που αφορούν τις μετοχές , και ιδίως των δικαιωμάτων και υποχρεώσεων που συνδέονται με τις μετοχές. Μια SPE μπορεί να εκδίδει κοινές ή προνομιούχες μετοχές. Περιορισμοί ισχύουν μόνον όταν είναι αναγκαίοι για την προστασία των συμφερόντων τρίτων ή μετόχων μειοψηφίας.

Κάθε συμμετοχή στο μετοχικό κεφάλαιο πρέπει να καταχωρείται στον κατάλογο των μετόχων , ο οποίος συντάσσεται και τηρείται από το διευθυντικό όργανο της SPE. Ο κατάλογος αυτός χρησιμεύει ως απόδειξη των συμμετοχών, εκτός εάν υπάρχουν αποδείξεις περί του αντιθέτου. Ο κατάλογος μπορεί να επιθεωρείται από τους μετόχους ή τρίτους κατόπιν αιτήσεως.

Οι όροι μεταβίβασης των μετοχών πρέπει να ρυθμίζονται στο καταστατικό. Κάθε νέος περιορισμός ή απαγόρευση μεταβίβασης απαιτεί τη λήψη απόφασης με ειδική πλειοψηφία (άρθρο 27). Επιπλέον, για την προστασία των συμφερόντων των μετόχων μειοψηφίας, η απόφαση αυτή απαιτεί συναίνεση κάθε μετόχου που πλήττεται από τον περιορισμό ή την απαγόρευση.

Ο κανονισμός δεν παρέχει στους μετόχους το δικαίωμα να υποχρεώνουν τους μετόχους μειοψηφίας σε μεταβίβαση των μετοχών τους. Ούτε προβλέπει υποχρέωση του μετόχου πλειοψηφίας ή της ίδιας της SPE να εξαγοράζει τις μετοχές του μετόχου μειοψηφίας ( sell-out right ). Σχετικές διατάξεις μπορούν να περιληφθούν στο καταστατικό. Ωστόσο, ο κανονισμός επιτρέπει τόσο την αποπομπή όσο και την αποχώρηση μετόχων υπό συγκεκριμένες περιστάσεις.

Κεφάλαιο IV: Κεφάλαιο

Για να διευκολυνθεί η σύσταση εταιριών, ο κανονισμός ορίζει ως ελάχιστο κεφάλαιο το ένα ευρώ. Η πρόταση αποκλίνει από την παραδοσιακή προσέγγιση, η οποία θεωρεί την απαίτηση υψηλού ελάχιστου νόμιμου κεφαλαίου ως μέσο για την προστασία των πιστωτών. Μελέτες αποδεικνύουν ότι σήμερα οι πιστωτές προσέχουν περισσότερο άλλα θέματα εκτός του κεφαλαίου, όπως οι ταμειακές ροές, οι οποίες έχουν μεγαλύτερη σημασία για τη φερεγγυότητα. Οι διευθυντές-μέτοχοι μικρών εταιριών συχνά προσφέρουν προσωπικές εγγυήσεις στους πιστωτές τους (π.χ. στις τράπεζες) και οι προμηθευτές επίσης χρησιμοποιούν άλλες μεθόδους για την εξασφάλιση των απαιτήσεών τους, π.χ. προβλέποντας ότι η κυριότητα επί των εμπορευμάτων μεταβιβάζεται μόνο με την πληρωμή. Επιπλέον, οι εταιρίες έχουν διαφορετικές ανάγκες σε κεφάλαιο ανάλογα με τη δραστηριότητά τους και έτσι είναι αδύνατο να προσδιοριστεί το κατάλληλο ύψος κεφαλαίου για όλες τις εταιρίες. Οι μέτοχοι μιας εταιρίας μπορούν καλύτερα να καθορίσουν τις κεφαλαιακές ανάγκες της επιχείρησής τους.

Ο κανονισμός δεν περιορίζει το δικαίωμα των ιδρυτών μετόχων να αποφασίζουν το είδος της εισφοράς που πρέπει να παρέχεται έναντι μετοχών κατά τη δημιουργία της SPE ή κατά τις αυξήσεις κεφαλαίου. Ως εκ τούτου, το καταστατικό πρέπει να ορίζει εάν οι ιδρυτές πρέπει να παρέχουν εισφορά σε ρευστό ή σε είδος. Είναι ελεύθεροι να αποφασίσουν ποια περιουσιακά στοιχεία, δικαιώματα, υπηρεσίες κλπ. δέχονται ως εισφορά έναντι μετοχών, καθώς και τον χρόνο κατά τον οποίο πρέπει να καταβληθούν ή να παρασχεθούν. Επίσης, το καταστατικό πρέπει να προβλέπει εάν χρειάζεται αποτίμηση από πραγματογνώμονα των εισφορών σε είδος. Οι μέτοχοι ευθύνονται για την εισφορά τους σύμφωνα με τις διατάξεις της εθνικής νομοθεσίας.

Ο κανονισμός περιέχει ενιαίους κανόνες όσον αφορά τις διανομές (π.χ. μέρισμα, εξαγορά ιδίων μετοχών της SPE, γένεση οφειλής) προς τους μετόχους από το ενεργητικό της SPE. Μια διανομή μπορεί να πραγματοποιηθεί μόνον εάν η SPE πληροί το κριτήριο του υγιούς ισολογισμού, δηλαδή μετά τη διανομή το ενεργητικό της να καλύπτει πλήρως το παθητικό της. Η πρόταση δεν ορίζει το «ενεργητικό» ούτε το «παθητικό», ώστε εφαρμόζονται οι σχετικές λογιστικές διατάξεις (δηλ. η τέταρτη οδηγία (78/660/ΕΟΚ) ή ο κανονισμός (ΕΚ) αριθ. 1606/2002).

Επειδή ο έλεγχος του κριτηρίου της φερεγγυότητας για τις διανομές προβλέπεται επί του παρόντος σε λίγα κράτη μέλη, η πρόταση δεν την καθιστά υποχρεωτική για τις SPE. Ωστόσο, επιτρέπει ρητά στους μετόχους να προβλέπουν στο καταστατικό τον έλεγχο του κριτηρίου της φερεγγυότητας, επιπλέον του ελέγχου του κριτηρίου του υγιούς ισολογισμού, που απαιτείται από τον κανονισμό. Εάν οι μέτοχοι απαιτούν το διευθυντικό όργανο να υπογράφει πιστοποιητικό φερεγγυότητας πριν από τη διανομή, θα πρέπει επίσης να ορίσουν τις συναφείς απαιτήσεις (π.χ. τους λόγους, τις προϋποθέσεις), το δε πιστοποιητικό πρέπει να δημοσιοποιείται.

Η πρόταση δεν εμποδίζει την SPE να αποκτά δικές της μετοχές υπό ορισμένους όρους, για να προστατεύει το ενεργητικό της εταιρίας. Πριν από την κτήση ιδίων μετοχών, η SPE πρέπει να πραγματοποιεί έλεγχο του κριτηρίου του υγιούς ισολογισμού και, εάν προβλέπεται στο καταστατικό, έλεγχο του κριτηρίου της φερεγγυότητας. Για την απόκτηση των μετοχών αποφασίζουν οι μέτοχοι. Τα μη περιουσιακής φύσεως δικαιώματα που συνδέονται με τις αντίστοιχες μετοχές (ιδίως δικαιώματα ψήφου και προτίμησης) αναστέλλονται. Πρόσθετοι όροι και περαιτέρω περιορισμοί μπορούν να τίθενται με το καταστατικό της εταιρίας.

Κεφάλαιο V: Οργάνωση της SPE

Οι μέτοχοι της SPE έχουν μεγάλη ελευθερία ως προς τον καθορισμό της εσωτερικής οργάνωσης της SPE, με την επιφύλαξη των διατάξεων του κανονισμού. Το άρθρο 27 περιλαμβάνει μη εξαντλητικό κατάλογο των αποφάσεων που πρέπει να λαμβάνονται από τους μετόχους . Το καταστατικό πρέπει να ορίζει την απαιτούμενη πλειοψηφία και απαρτία για τις ψηφοφορίες, με την επιφύλαξη του άρθρου 27, το οποίο προβλέπει ότι ορισμένες από τις αποφάσεις αυτές απαιτούν ειδική πλειοψηφία (δηλ. τουλάχιστον 2/3 των δικαιωμάτων ψήφου της SPE, αλλά το καταστατικό μπορεί να προβλέπει μεγαλύτερη πλειοψηφία, για παράδειγμα 3/4).

Δεν υπάρχει υποχρέωση πραγματοποίησης γενικών συνελεύσεων με πραγματική παρουσία των μελών. Η μέθοδος λήψης αποφάσεων των μετόχων πρέπει να ορίζεται στο καταστατικό. Οι μέτοχοι διαθέτουν ευρέα δικαιώματα πληροφόρησης σχετικά με τις υποθέσεις της SPE. Το δικαίωμα προσβολής συλλογικών αποφάσεων υπόκειται στην εθνική νομοθεσία.

Ο κανονισμός διασφαλίζει δύο ειδικά δικαιώματα μειοψηφίας για τους μετόχους: το δικαίωμα να ζητούν τη λήψη απόφασης των μετόχων και το δικαίωμα να ζητούν από το αρμόδιο δικαστήριο ή διοικητική αρχή να διορίσει ανεξάρτητο εμπειρογνώμονα (ιδίως ανεξάρτητο ελεγκτή).

Όλες οι αποφάσεις που δεν απαριθμούνται στον κανονισμό ή στο καταστατικό της εταιρίας εμπίπτουν στην αρμοδιότητα του διευθυντικού οργάνου της SPE, το οποίο είναι υπεύθυνο για τη διαχείριση της εταιρίας. Το καταστατικό καθορίζει τη διοικητική διάρθρωση της SPE (ένας ή περισσότεροι διευθυντές, μονιστικό ή δυαδικό σύστημα συμβουλίου). Ωστόσο, εάν η SPE προβλέπει τη συμμετοχή των εργαζομένων, η διοικητική διάρθρωση που επιλέγεται πρέπει να επιτρέπει την άσκηση του δικαιώματος αυτού.

Οι μέτοχοι της SPE αποφασίζουν για το διορισμό και την απαλλαγή των διευθυντών από τα καθήκοντά τους. Το καταστατικό πρέπει να ορίζει τη διάρκεια της θητείας των διευθυντών και τα κριτήρια επιλεξιμότητας. Ο κανονισμός απαγορεύει στα πρόσωπα που έχουν στερηθεί του δικαιώματος να υπηρετούν ως διευθυντές σε οποιοδήποτε κράτος μέλος να υπηρετούν ως διευθυντές της SPE.

Ο κανονισμός επιβάλλει στους διευθυντές το καθήκον να ενεργούν προς το συμφέρον της εταιρίας. Επομένως, τα καθήκοντα των διευθυντών έχουν προβλεφθεί υπέρ της SPE και η εκπλήρωσή τους μπορεί να ελεγχθεί μόνο από την εταιρία. Ο κανονισμός δεν παρέχει σε μεμονωμένους μετόχους ή πιστωτές το δικαίωμα να ενάγουν απευθείας τα μέλη του διευθυντικού οργάνου.

Ο κανονισμός καθορίζει ένα γενικό επίπεδο επιμέλειας, απαιτώντας από τους διευθυντές την επιμέλεια και την ικανότητα που ευλόγως απαιτούνται κατά τη διεξαγωγή των εργασιών. Η ερμηνεία της διάταξης αυτής μπορεί να αναπτυχθεί από τα εθνικά δικαστήρια. Ενώ ο κανονισμός ορίζει επίσης τα σημαντικότερα ειδικά καθήκοντα των διευθυντών (π.χ. υποβολή προτάσεων για διανομές), το καταστατικό μπορεί να καθορίζει περαιτέρω καθήκοντα. Οι διευθυντές οφείλουν να αποφεύγουν οποιαδήποτε πραγματική ή δυνητική σύγκρουση συμφερόντων. Ωστόσο, το καταστατικό μπορεί να προβλέπει τη δυνατότητα έγκρισης σε περιπτώσεις όπου υπάρχει τέτοια σύγκρουση.

Ο κανονισμός προβλέπει ευθύνη των διευθυντών για κάθε απώλεια ή ζημία της SPE λόγω παράβασης των καθηκόντων τους που απορρέουν από τον κανονισμό, από το καταστατικό ή από απόφαση των μετόχων. Ωστόσο, άλλα θέματα σχετικά με την ευθύνη, π.χ. οι συνέπειες της παράβασης καθηκόντων ή του κανόνα επιχειρηματικής κρίσης (business judgement rule), διέπονται από την εθνική νομοθεσία.

Κεφάλαιο VI: Συμμετοχή των εργαζομένων

Η συμμετοχή των εργαζομένων σε μικρές εταιρίες προβλέπεται μόνο σε λίγα κράτη μέλη (π.χ. Σουηδία, Δανία).

Η γενική αρχή, η οποία απορρέει από την οδηγία για τις διασυνοριακές συγχωνεύσεις (2005/56/ΕΚ), είναι ότι η SPE υπόκειται στους κανόνες περί συμμετοχής των εργαζομένων του κράτους μέλους στο οποίο έχει την έδρα της. Επομένως, η SPE, όσον αφορά τη συμμετοχή των εργαζομένων, δεν θα είναι ούτε περισσότερο ούτε λιγότερο ελκυστική από τις ανάλογες εθνικές εταιρίες.

Οι διασυνοριακές συγχωνεύσεις που αφορούν τις SPE διέπονται από την οδηγία για τις διασυνοριακές συγχωνεύσεις. Ωστόσο, χρειάζονται ειδικοί κανόνες στην περίπτωση μεταφοράς της έδρας μιας SPE.

Κεφάλαιο VII: Μεταφορά της έδρας της SPE

Η SPE μπορεί να μεταφέρει την έδρα της σε άλλο κράτος μέλος, διατηρώντας τη νομική προσωπικότητά της και χωρίς να υποχρεούται σε λύση. Για να προστατεύονται τα συμφέροντα τρίτων, ο κανονισμός δεν επιτρέπει τη μεταφορά της έδρας της SPE στη διάρκεια της διαδικασίας λύσης, εκκαθάρισης ή άλλης παρόμοιας διαδικασίας.

Η διαδικασία μεταφοράς έχει ως πρότυπο τις διατάξεις σχετικά με τη μεταφορά της έδρας που περιλαμβάνονται στον κανονισμό για την ευρωπαϊκή εταιρία.

Ο κανονισμός προβλέπει ειδικό καθεστώς, όταν μια SPE που υπόκειται σε συμμετοχή των εργαζομένων μεταφέρει την έδρα της σε άλλο κράτος μέλος, όπου δεν υπάρχουν καθόλου δικαιώματα συμμετοχής των εργαζομένων ή υπάρχουν λιγότερα ή στο οποίο κράτος μέλος δεν προβλέπεται για τους εργαζόμενους εγκαταστάσεων της SPE σε άλλα κράτη μέλη η άσκηση των ίδιων δικαιωμάτων συμμετοχής με αυτά που διέθεταν πριν από τη μεταφορά της έδρας. Σε παρόμοιες περιπτώσεις, εάν το ένα τρίτο τουλάχιστον των εργαζομένων της SPE απασχολείται στο κράτος μέλος καταγωγής, πρέπει να διεξαχθούν διαπραγματεύσεις μεταξύ του διευθυντικού οργάνου και των εκπροσώπων των εργαζομένων για να επιτευχθεί συμφωνία σχετικά με τη συμμετοχή των εργαζομένων. Ελλείψει συμφωνίας, διατηρούνται οι ρυθμίσεις συμμετοχής που ίσχυαν στο κράτος μέλος καταγωγής.

Κεφάλαιο VIII: Αναδιάρθρωση, λύση και ακυρότητα

Ο κανονισμός παραπέμπει στην εθνική νομοθεσία όσον αφορά τη λύση μιας SPE ή τη μετατροπή της σε μια εθνική μορφή εταιρίας. Επίσης, η SPE μπορεί να συγχωνεύεται με άλλες εταιρίες και να διασπάται σύμφωνα με τους κανόνες που ισχύουν για τις ιδιωτικές εταιρίες περιορισμένης ευθύνης.

Κεφάλαιο IX: Συμπληρωματικές και μεταβατικές διατάξεις

Το άρθρο 42 επιτρέπει στις SPE που έχουν εγγραφεί σε κράτος μέλος εκτός της ζώνης ευρώ να αναφέρουν το κεφάλαιό τους και να συντάσσουν τους λογαριασμούς τους στο εθνικό νόμισμα του εν λόγω κράτους μέλους, αν και οι SPE αυτές μπορούν επίσης να αναφέρουν το κεφάλαιό τους ή/και να συντάσσουν τους λογαριασμούς τους σε ευρώ.

Κεφάλαιο X : Τελικές διατάξεις

Ο κανονισμός απαιτεί τη θέσπιση ορισμένων διατάξεων από τα κράτη μέλη. Ειδικότερα, πρέπει να θεσπιστούν οι διαδικαστικοί κανόνες σχετικά με την εγγραφή στα μητρώα, τη μεταφορά της έδρας της SPE, καθώς και σχετικά με τις κυρώσεις για παράβαση του κανονισμού και του καταστατικού.

2008/0130 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί του καταστατικού της ευρωπαϊκής ιδιωτικής εταιρίας (Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής[15],

τη γνώμη του Ευρωπαϊκού Κοινοβουλίου[16],

τη γνώμη της Ευρωπαϊκής Οικονομικής και Κοινωνικής Επιτροπής[17],

Εκτιμώντας τα ακόλουθα:

(1) Το νομικό πλαίσιο εντός του οποίου ασκείται η επιχειρηματική δραστηριότητα στην Κοινότητα παραμένει σε μεγάλο βαθμό εθνικό. Το γεγονός αυτό εκθέτει τις εταιρίες σε μεγάλη ποικιλία εθνικών νόμων, εταιρικών μορφών και εταιρικών συστημάτων. Η προσέγγιση των εθνικών νομοθεσιών, με την έκδοση οδηγιών βασιζόμενων στο άρθρο 44 της συνθήκης, μπορεί να θεραπεύσει ορισμένες από τις δυσχέρειες αυτές. Η προσέγγιση δεν απαλλάσσει, όμως, τα πρόσωπα που επιθυμούν να δημιουργήσουν εταιρίες από την υποχρέωση υιοθέτησης σε κάθε κράτος μέλος μιας μορφής εταιρίας διεπόμενης από την εθνική νομοθεσία του κράτους μέλους αυτού.

(2) Οι υφιστάμενες κοινοτικές μορφές εταιρίας, και ειδικότερα η Ευρωπαϊκή Εταιρία (SE), της οποίας η νομική μορφή θεσπίστηκε με τον κανονισμό (ΕΚ) αριθ. 2157/2001 του Συμβουλίου, της 8ης Οκτωβρίου 2001, περί του καταστατικού της ευρωπαϊκής εταιρίας[18], απευθύνονται σε μεγάλες επιχειρήσεις. Η υποχρέωση ως προς το ελάχιστο κεφάλαιο της SE και οι περιορισμοί στη σύστασή της καθιστούν αυτή τη μορφή εταιρίας ακατάλληλη για πολλές επιχειρήσεις, ιδίως μικρότερου μεγέθους. Λαμβανομένων υπόψη των προβλημάτων που αντιμετωπίζουν οι επιχειρήσεις αυτές λόγω των διαφορών μεταξύ των συστημάτων εταιρικού δικαίου και της ακαταλληλότητας της SE για μικρές επιχειρήσεις, είναι σκόπιμο να προβλεφθεί μια ευρωπαϊκή μορφή εταιρίας η οποία θα προορίζεται ειδικά για τις μικρές επιχειρήσεις και θα είναι δυνατόν να συσταθεί σε ολόκληρη την Κοινότητα.

(3) Εφόσον μια ιδιωτική εταιρία (στο εξής «SPE») μπορεί να δημιουργηθεί σε ολόκληρη την Κοινότητα και προορίζεται για τις μικρές επιχειρήσεις, πρέπει να προβλεφθεί νομική μορφή όσο το δυνατόν πιο ομοιόμορφη σε ολόκληρη την Κοινότητα, ενώ όσο το δυνατόν περισσότερα θέματα πρέπει να αφεθούν στη συμβατική ελευθερία των μετόχων και να εξασφαλιστεί παράλληλα υψηλό επίπεδο ασφάλειας δικαίου για τους μετόχους, τους πιστωτές, τους εργαζόμενους και τους τρίτους εν γένει. Δεδομένου ότι πρέπει να αφεθεί στους μετόχους μεγάλη ευελιξία και ελευθερία ως προς την οργάνωση των εσωτερικών υποθέσεων της SPE, η ιδιωτική φύση της εταιρίας πρέπει επίσης να αντικατοπτρίζεται στο γεγονός ότι οι μετοχές της δεν επιτρέπεται να αποτελούν αντικείμενο δημόσιας προσφοράς ούτε διαπραγμάτευσης στις κεφαλαιαγορές, και ιδίως δεν επιτρέπεται να γίνονται δεκτές προς διαπραγμάτευση ή να εισάγονται σε οργανωμένες αγορές.

(4) Για να δοθεί η δυνατότητα στις επιχειρήσεις να αντλήσουν πλήρως τα οφέλη της εσωτερικής αγοράς, η SPE πρέπει να μπορεί να έχει την έδρα της και την κύρια εγκατάστασή της σε διαφορετικά κράτη μέλη, καθώς και να μεταφέρει την έδρα της από ένα κράτος μέλος σε άλλο, είτε μεταφέρει είτε όχι και την κεντρική διοίκηση ή την κύρια εγκατάστασή της.

(5) Για να μπορούν οι επιχειρήσεις να κερδίσουν σε αποδοτικότητα και να εξοικονομήσουν δαπάνες, η δυνατότητα σύστασης SPE πρέπει να προβλέπεται σε κάθε κράτος μέλος, με όσο το δυνατόν λιγότερες παραλλαγές όσον αφορά την εταιρική μορφή.

(6) Για να εξασφαλιστεί υψηλός βαθμός ομοιομορφίας της SPE, όσο το δυνατόν περισσότερα θέματα που σχετίζονται με την εταιρική μορφή πρέπει να διέπονται από τον παρόντα κανονισμό, είτε με τη θέσπιση ουσιαστικών κανόνων είτε με την πρόβλεψη ότι ορισμένα θέματα θα διέπονται από το καταστατικό της SPE. Επομένως, είναι σκόπιμο να προβλεφθεί ένας κατάλογος θεμάτων, ο οποίος θα περιλαμβάνεται σε παράρτημα και τα οποία οι μέτοχοι της SPE υποχρεούνται να ρυθμίζουν στο καταστατικό. Σε σχέση με τα θέματα αυτά πρέπει να εφαρμόζεται μόνο το κοινοτικό δίκαιο και κατά συνέπεια οι μέτοχοι πρέπει να μπορούν να θέτουν κανόνες για τη ρύθμιση των θεμάτων αυτών διαφορετικούς από τους κανόνες που προβλέπει η νομοθεσία του κράτους μέλους στα μητρώα του οποίου εγγράφεται η SPE, όσον αφορά τις εθνικές μορφές ιδιωτικών εταιριών περιορισμένης ευθύνης. Η εθνική νομοθεσία πρέπει να εφαρμόζεται στα θέματα που καθορίζονται επί τούτου στον παρόντα κανονισμό και σε όλα τα άλλα θέματα, τα οποία δεν καλύπτονται από τα άρθρα του παρόντος κανονισμού, όπως η αφερεγγυότητα, η απασχόληση και η φορολογία, ή που δεν προβλέπεται ότι διέπονται από το καταστατικό.

(7) Για να καταστεί η εταιρική μορφή της SPE προσιτή στα φυσικά πρόσωπα και τις μικρές επιχειρήσεις, η SPE πρέπει να μπορεί να δημιουργηθεί εκ του μηδενός ή να προκύψει από τη μετατροπή, τη συγχώνευση ή τη διάσπαση υφιστάμενων εθνικών εταιριών. Η δημιουργία SPE με μετατροπή, συγχώνευση ή διάσπαση εταιριών πρέπει να διέπεται από την εφαρμοστέα εθνική νομοθεσία.

(8) Για να μειωθεί το κόστος και ο διοικητικός φόρτος που συνδέεται με την εγγραφή στα μητρώα εταιριών, οι διατυπώσεις για την εγγραφή της SPE πρέπει να περιορίζονται στις απαιτήσεις εκείνες που είναι αναγκαίες για την εξασφάλιση ασφάλειας δικαίου, η δε εγκυρότητα των εγγράφων που υποβάλλονται κατά τη δημιουργία μιας SPE πρέπει να υπόκειται σε μία και μόνη επαλήθευση, η οποία μπορεί να πραγματοποιείται είτε πριν είτε μετά την εγγραφή. Για τους σκοπούς της εγγραφής, ενδείκνυται να χρησιμοποιούνται τα μητρώα που ορίζονται από την πρώτη οδηγία 68/151/ΕΟΚ του Συμβουλίου της 9ης Μαρτίου 1968 περί συντονισμού των εγγυήσεων που απαιτούνται στα κράτη μέλη εκ μέρους των εταιριών, κατά την έννοια του άρθρου 58 δεύτερη παράγραφος της συνθήκης, για την προστασία των συμφερόντων των εταίρων και των τρίτων με σκοπό να καταστούν οι εγγυήσεις αυτές ισοδύναμες σε ολόκληρη την Κοινότητα[19].

(9) Επειδή οι μικρές επιχειρήσεις συχνά απαιτούν μακροχρόνια οικονομική και προσωπική δέσμευση, πρέπει να είναι σε θέση να προσαρμόζουν τη διάρθρωση του μετοχικού τους κεφαλαίου και τα δικαιώματα που συνδέονται με τις μετοχές στις ειδικές περιστάσεις τους. Οι μέτοχοι της SPE πρέπει, επομένως, να είναι ελεύθεροι να καθορίζουν τα δικαιώματα που αντιστοιχούν στις μετοχές τους, τη διαδικασία αλλοίωσης των δικαιωμάτων αυτών, τη διαδικασία που πρέπει να ακολουθείται σε περίπτωση μεταβίβασης μετοχών και τους τυχόν περιορισμούς που ισχύουν για τη μεταβίβαση αυτή.

(10) Για να διασφαλίζεται τόσο η λειτουργία της SPE όσο και η ελευθερία των μετόχων, η SPE πρέπει να έχει τη δυνατότητα να υποβάλλει αίτηση στο δικαστήριο για την αποπομπή μετόχων οι οποίοι βλάπτουν σοβαρά τα συμφέροντά της, οι δε μέτοχοι της SPE των οποίων το συμφέρον έχει υποστεί σοβαρή βλάβη ως συνέπεια συγκεκριμένων γεγονότων πρέπει να έχουν το δικαίωμα να αποχωρούν από την SPE.

(11) Η SPE δεν πρέπει να υπόκειται σε υποχρέωση να διαθέτει υψηλό κεφάλαιο, καθόσον αυτό θα αποτελούσε φραγμό στη δημιουργία SPE. Οι πιστωτές, όμως, πρέπει να προστατεύονται από υπέρμετρες διανομές στους μετόχους, οι οποίες θα μπορούσαν να επηρεάσουν την ικανότητα της SPE να εξοφλεί τις οφειλές της. Προς τούτο, πρέπει να απαγορεύονται οι διανομές αποτέλεσμα των οποίων είναι το παθητικό της SPE να υπερβαίνει την αξία του ενεργητικού της. Οι μέτοχοι, ωστόσο, πρέπει επίσης να είναι ελεύθεροι να απαιτούν από το διευθυντικό όργανο της SPE να υπογράφει πιστοποιητικό φερεγγυότητας.

(12) Εφόσον πρέπει να παρέχεται προστασία στους πιστωτές σε περίπτωση μείωσης του κεφαλαίου της SPE, πρέπει να θεσπιστούν ορισμένοι κανόνες σχετικά με τη χρονική στιγμή κατά την οποία η μείωση αυτή παράγει αποτελέσματα.

(13) Εφόσον οι μικρές επιχειρήσεις χρειάζονται νομική διάρθρωση που να μπορεί να προσαρμοστεί στις ανάγκες και το μέγεθός τους και να μπορεί να εξελιχθεί παράλληλα με τη δραστηριότητά τους, οι μέτοχοι της SPE πρέπει να είναι ελεύθεροι να καθορίζουν στο καταστατικό της εταιρίας την εσωτερική οργάνωση που είναι η καταλληλότερη για τις ανάγκες τους. Η SPE μπορεί να επιλέξει να διαθέτει έναν ή περισσότερους διευθυντές, μονιστική ή δυαδική διάρθρωση συμβουλίου. Ωστόσο, πρέπει να εισαχθούν διατάξεις αναγκαστικού δικαίου (δημοσίας τάξεως) που να εξασφαλίζουν την προστασία των μετόχων μειοψηφίας, ώστε να αποφεύγεται η άδικη μεταχείριση μετόχων, και ειδικότερα ορισμένες βασικές αποφάσεις πρέπει να εγκρίνονται με πλειοψηφία τουλάχιστον δύο τρίτων των συνολικών δικαιωμάτων ψήφου που συνδέονται με τις μετοχές της SPE. Ενώ μπορεί να θεσπιστεί όριο σχετικά με το δικαίωμα να ζητηθεί η λήψη απόφασης ή να ζητηθεί η διεξαγωγή έρευνας για καταχρήσεις από ανεξάρτητο εμπειρογνώμονα, το δικαίωμα αυτό δεν πρέπει να εξαρτηθεί από την κατοχή ποσοστού άνω του 5% των δικαιωμάτων ψήφου της SPE, αν και το καταστατικό της SPE μπορεί να προβλέπει χαμηλότερο όριο.

(14) Οι αρμόδιες εθνικές αρχές πρέπει να παρακολουθούν την πραγματοποίηση και τη νομιμότητα της μεταφοράς της έδρας μιας SPE σε άλλο κράτος μέλος. Πρέπει να διασφαλίζεται η έγκαιρη πρόσβαση των μετόχων, των πιστωτών και των εργαζομένων στο περιεχόμενο της πρότασης μεταφοράς και της έκθεσης του διευθυντικού οργάνου.

(15) Τα δικαιώματα συμμετοχής των εργαζομένων πρέπει να διέπονται από τη νομοθεσία του κράτους μέλους στο οποίο η SPE έχει την έδρα της («κράτος μέλος καταγωγής»). Η SPE δεν πρέπει να χρησιμοποιείται με σκοπό την καταστρατήγηση των δικαιωμάτων αυτών. Όταν η εθνική νομοθεσία του κράτους μέλους στο οποίο η SPE μεταφέρει την έδρα της δεν προβλέπει τουλάχιστον το ίδιο επίπεδο συμμετοχής των εργαζομένων με το κράτος μέλος καταγωγής, η συμμετοχή των εργαζομένων στην εταιρία μετά τη μεταφορά πρέπει υπό ορισμένες περιστάσεις να αποτελεί αντικείμενο διαπραγμάτευσης. Σε περίπτωση αποτυχίας των διαπραγματεύσεων, οι διατάξεις που εφαρμόζονταν στην εταιρία πριν τη μεταφορά πρέπει να εξακολουθήσουν να εφαρμόζονται και μετά τη μεταφορά.

(16) Τα λοιπά δικαιώματα των εργαζομένων πλην των δικαιωμάτων συμμετοχής πρέπει να εξακολουθήσουν να υπόκεινται στην οδηγία 94/45/ΕΚ του Συμβουλίου της 22ας Σεπτεμβρίου 1994 για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους[20], στην οδηγία 98/59/ΕΚ του Συμβουλίου της 20ής Ιουλίου 1998 για προσέγγιση των νομοθεσιών των κρατών μελών που αφορούν τις ομαδικές απολύσεις[21], στην οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων[22] και στην οδηγία 2002/14/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, περί θεσπίσεως γενικού πλαισίου ενημερώσεως και διαβουλεύσεως των εργαζομένων στην Ευρωπαϊκή Κοινότητα[23].

(17) Τα κράτη μέλη πρέπει να θεσπίζουν κανόνες σχετικά με τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού, συμπεριλαμβανομένων των παραβάσεων της υποχρέωσης να ρυθμίζονται με το καταστατικό της SPE τα θέματα που ορίζονται στον παρόντα κανονισμό, και πρέπει να διασφαλίζουν την εφαρμογή τους. Οι κυρώσεις αυτές πρέπει να είναι αποτελεσματικές, ανάλογες με την παράβαση και αποτρεπτικές.

(18) Η συνθήκη δεν προβλέπει για την έκδοση του παρόντος κανονισμού εξουσίες άλλες από αυτές του άρθρου 308.

(19) Δεδομένου ότι οι στόχοι της προβλεπόμενης δράσης δεν μπορούν να επιτευχθούν επαρκώς από τα κράτη μέλη, διότι αφορούν τη δημιουργία μιας εταιρικής μορφής με κοινά χαρακτηριστικά σε ολόκληρη την Κοινότητα, και μπορούν συνεπώς να επιτευχθούν καλύτερα σε επίπεδο Κοινότητας λόγω των διαστάσεων της προβλεπόμενης δράσης, η Κοινότητα μπορεί να θεσπίσει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των εν λόγω στόχων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Κεφάλαιο Ι Γενικές διατάξεις

Άρθρο 1 Αντικείμενο

Ο παρών κανονισμός ορίζει τις προϋποθέσεις που διέπουν τη σύσταση και τη λειτουργία εντός της Κοινότητας εταιριών με τη μορφή ευρωπαϊκής ιδιωτικής εταιρίας περιορισμένης ευθύνης (Societas Privata Europaea, στο εξής «SPE»).

Άρθρο 2 Ορισμοί

1. Για τους σκοπούς του παρόντος κανονισμού, ισχύουν οι ακόλουθοι ορισμοί:

(α) «μέτοχος»: ο ιδρυτής μέτοχος και κάθε άλλο πρόσωπο του οποίου το όνομα εγγράφεται στον κατάλογο μετόχων σύμφωνα με τα άρθρα 15-16·

(β) «διανομή»: κάθε οικονομικό όφελος που ένας μέτοχος αντλεί άμεσα ή έμμεσα από την SPE, σε σχέση με τις μετοχές που κατέχει, συμπεριλαμβανομένης κάθε μεταβίβασης χρημάτων ή περιουσιακών στοιχείων, καθώς και της γένεσης οφειλής·

(γ) «διευθυντής»: κάθε διαχειριστής, κάθε μέλος του διευθυντικού συμβουλίου, του διοικητικού συμβουλίου ή του εποπτικού οργάνου της SPE·

(δ) «διευθυντικό όργανο»: ένας ή περισσότεροι διαχειριστές, το διευθυντικό συμβούλιο (δυαδικό σύστημα) ή το διοικητικό συμβούλιο (μονιστικό σύστημα), που ορίζονται στο καταστατικό της SPE ως αρμόδιοι για τη διοίκηση της SPE·

(ε) «εποπτικό όργανο»: το εποπτικό συμβούλιο (δυαδικό σύστημα), που ορίζεται στο καταστατικό της SPE ως αρμόδιο για την εποπτεία του διευθυντικού οργάνου·

(στ) «κράτος μέλος καταγωγής»: το κράτος μέλος στο οποίο η SPE έχει την έδρα της κατά το διάστημα αμέσως πριν από οποιαδήποτε μεταφορά της έδρας της σε άλλο κράτος μέλος·

(ζ) «κράτος μέλος υποδοχής»: το κράτος μέλος στο οποίο μεταφέρεται η έδρα της SPE.

2. Για τους σκοπούς του στοιχείου β) της παραγράφου 1, διανομές μπορούν να γίνονται μέσω της αγοράς περιουσιακών στοιχείων, της εξαγοράς ή απόκτησης με άλλο τρόπο μετοχών ή με οποιονδήποτε άλλο τρόπο.

Άρθρο 3 Προϋποθέσεις για την ίδρυση μιας SPE

1. Η SPE πρέπει να πληροί τις ακόλουθες προϋποθέσεις:

(α) το κεφάλαιό της διαιρείται σε μετοχές,

(β) ο μέτοχος ευθύνεται μόνο μέχρι του ποσού του κεφαλαίου το οποίο έχει καλύψει ή έχει συμφωνήσει να καλύψει,

(γ) η SPE έχει νομική προσωπικότητα,

(δ) οι μετοχές της δεν μπορούν να αποτελέσουν αντικείμενο δημόσιας προσφοράς ούτε να εισαχθούν στο χρηματιστήριο,

(ε) μπορεί να συσταθεί από ένα ή περισσότερα φυσικά πρόσωπα ή/και νομικά πρόσωπα, στο εξής καλούμενα «ιδρυτές μέτοχοι».

2. Για τους σκοπούς του στοιχείου δ) της παραγράφου 1, οι μετοχές θεωρείται ότι «αποτελούν αντικείμενο δημόσιας προσφοράς», όταν μια ανακοίνωση απευθύνεται στο κοινό με οποιαδήποτε μορφή και οποιοδήποτε μέσο και παρουσιάζει επαρκείς πληροφορίες για τους όρους της προσφοράς και τις μετοχές που προσφέρονται, ώστε να δίνει τη δυνατότητα σε έναν επενδυτή να αποφασίσει να αγοράσει τις μετοχές αυτές ή να προεγγραφεί για την αγορά τους, συμπεριλαμβανομένης της περιπτώσεως που η διάθεση των μετοχών γίνεται μέσω ενδιάμεσων χρηματοπιστωτικών φορέων.

3. Για τους σκοπούς του στοιχείου ε) της παραγράφου 1, ως «νομικά πρόσωπα» νοούνται κάθε εταιρία κατά την έννοια του δεύτερου εδαφίου του άρθρου 48 της συνθήκης, η Ευρωπαϊκή Ανώνυμη Εταιρία που προβλέπεται στον κανονισμό (ΕΚ) αριθ. 2157/2001, στο εξής «Ευρωπαϊκή Εταιρία», η Ευρωπαϊκή Συνεταιριστική Εταιρία που προβλέπεται στον κανονισμό (ΕΚ) αριθ. 1435/2003 του Συμβουλίου, ο Ευρωπαϊκός Όμιλος Οικονομικού Σκοπού που προβλέπεται στον κανονισμό (ΕΟΚ) αριθ. 2137/85 και η SPE.

Άρθρο 4 Κανόνες που εφαρμόζονται στη SPE

1. Η SPE διέπεται από τον παρόντα κανονισμό και επίσης, όσον αφορά τα θέματα που απαριθμούνται στο παράρτημα Ι, από το καταστατικό της.

Ωστόσο, όταν ένα θέμα δεν καλύπτεται από τα άρθρα του παρόντος κανονισμού ή από το παράρτημα Ι, η SPE διέπεται από τη νομοθεσία, συμπεριλαμβανομένων των διατάξεων εφαρμογής του κοινοτικού δικαίου, η οποία εφαρμόζεται στις ιδιωτικές εταιρίες περιορισμένης ευθύνης στο κράτος μέλος στο οποίο η SPE έχει την έδρα της, στο εξής καλούμενη «εφαρμοστέα εθνική νομοθεσία».

Κεφάλαιο II Σύσταση

Άρθρο 5 Μέθοδος σύστασης

1. Τα κράτη μέλη επιτρέπουν τη σύσταση μιας SPE με οποιαδήποτε από τις ακόλουθες μεθόδους:

(α) δημιουργία SPE σύμφωνα με τον παρόντα κανονισμό·

(β) μετατροπή υφιστάμενης εταιρίας·

(γ) συγχώνευση υφιστάμενων εταιριών·

(δ) διάσπαση υφιστάμενης εταιρίας.

2. Η σύσταση της SPE με μετατροπή, συγχώνευση ή διάσπαση υφιστάμενων εταιριών διέπεται από την εθνική νομοθεσία που έχει εφαρμογή στην εταιρία που μετατρέπεται, σε καθεμία από τις εταιρίες που συγχωνεύονται ή στη διασπώμενη εταιρία. Η σύσταση διά μετατροπής δεν επιφέρει λύση της εταιρίας ούτε απώλεια ή αναστολή της νομικής της προσωπικότητας.

3. Για τους σκοπούς των παραγράφων 1 και 2, ως «εταιρία» νοείται κάθε μορφή εταιρίας που μπορεί να συσταθεί βάσει της νομοθεσίας των κρατών μελών, η Ευρωπαϊκή Εταιρία και, ενδεχομένως, η SPE.

Άρθρο 6 Επωνυμία της εταιρίας

Η SPE θέτει μετά την εταιρική επωνυμία της τη συντομογραφία «SPE».

Μόνο μια SPE μπορεί να προσθέσει στην επωνυμία της τη συντομογραφία «SPE».

Άρθρο 7 Έδρα της εταιρίας

Η SPE έχει την έδρα της και την κεντρική διοίκηση ή κύρια εγκατάστασή της στην Κοινότητα.

Η SPE δεν υποχρεούται να έχει την κεντρική διοίκηση ή την κύρια εγκατάστασή της στο κράτος μέλος στο οποίο έχει την έδρα της.

Άρθρο 8 Καταστατικό της εταιρίας

1. Η SPE διαθέτει καταστατικό, το οποίο καλύπτει τουλάχιστον τα θέματα που ορίζονται στον παρόντα κανονισμό, όπως προβλέπεται στο παράρτημα Ι.

2. Το καταστατικό της SPE συντάσσεται εγγράφως και υπογράφεται από όλους τους ιδρυτές μετόχους.

3. Το καταστατικό και οι τυχόν τροποποιήσεις του ισχύουν:

(α) ως προς τους μετόχους και το διευθυντικό όργανο της SPE, καθώς και το εποπτικό της όργανο, εάν υπάρχει, από την ημερομηνία της υπογραφής του ή, σε περίπτωση τροποποιήσεων, από την ημερομηνία της έγκρισής τους·

(β) ως προς τους τρίτους, σύμφωνα με τις διατάξεις της εφαρμοστέας εθνικής νομοθεσίας, με τις οποίες τίθενται σε εφαρμογή οι παράγραφοι 5, 6 και 7 του άρθρου 3 της οδηγίας 68/151/ΕΟΚ.

Άρθρο 9 Εγγραφή σε μητρώο

1. Η SPE εγγράφεται στο κράτος μέλος στο οποίο έχει την έδρα της σε μητρώο που ορίζεται από την εφαρμοστέα εθνική νομοθεσία, σύμφωνα με τα άρθρο 3 της οδηγίας 68/151/ΕΟΚ[24].

2. Η SPE αποκτά νομική προσωπικότητα από την ημέρα εγγραφής της στο μητρώο.

3. Σε περίπτωση συγχωνεύσεως δι’ εξαγοράς, η εξαγοράζουσα εταιρία λαμβάνει τη μορφή της SPE την ημέρα εγγραφής της συγχώνευσης στο μητρώο.

Σε περίπτωση διασπάσεως δι’ εξαγοράς, η αποκτώσα εταιρία λαμβάνει τη μορφή της SPE την ημέρα εγγραφής της διάσπασης στο μητρώο.

Άρθρο 10 Διατυπώσεις εγγραφής

1. Η αίτηση εγγραφής υποβάλλεται από τους ιδρυτές μετόχους της SPE ή από κάθε άλλο πρόσωπο εξουσιοδοτημένο από αυτούς. Η αίτηση μπορεί να υποβληθεί ηλεκτρονικά.

2. Τα κράτη μέλη δεν μπορούν να απαιτήσουν να υποβληθούν με την αίτηση εγγραφής μιας SPE άλλα στοιχεία ή έγγραφα εκτός από τα εξής:

(α) επωνυμία της SPE και διεύθυνση της έδρας της·

(β) ονόματα, διευθύνσεις και κάθε άλλο στοιχείο που είναι αναγκαίο για τον προσδιορισμό της ταυτότητας των προσώπων τα οποία είναι εξουσιοδοτημένα να εκπροσωπούν την SPE στις δοσοληψίες με τρίτους και ενώπιον της Δικαιοσύνης ή να συμμετέχουν στη διοίκηση, την εποπτεία ή τον έλεγχο της SPE·

(γ) μετοχικό κεφάλαιο της SPE·

(δ) κατηγορίες μετοχών και αριθμός μετοχών σε κάθε κατηγορία·

(ε) συνολικός αριθμός μετοχών·

(στ) ονομαστική ή λογιστική αξία των μετοχών·

(ζ) καταστατικό της SPE·

(η) εάν η σύσταση της SPE ήταν αποτέλεσμα μετατροπής, συγχώνευσης ή διάσπασης εταιριών, η απόφαση μετατροπής, συγχώνευσης ή διάσπασης που οδήγησε στη δημιουργία της SPE.

3. Τα έγγραφα και στοιχεία που αναφέρονται στην παράγραφο 2 υποβάλλονται στη γλώσσα που απαιτείται από την εφαρμοστέα εθνική νομοθεσία.

4. Η εγγραφή της SPE μπορεί να εξαρτηθεί από μία μόνο από τις ακόλουθες προϋποθέσεις:

(α) έλεγχο της νομιμότητας των εγγράφων και στοιχείων της SPE από διοικητική ή δικαστική αρχή·

(β) πιστοποίηση των εγγράφων και στοιχείων της SPE.

5. Η SPE δηλώνει κάθε μεταβολή των στοιχείων ή εγγράφων που αναφέρονται στα στοιχεία α) έως ζ) της παραγράφου 2 στο μητρώο εντός 14 ημερολογιακών ημερών από την ημέρα της μεταβολής. Μετά από κάθε τροποποίηση του καταστατικού, η SPE υποβάλλει στο μητρώο το πλήρες κείμενό του στην νέα διατύπωσή του.

6. Η εγγραφή μιας SPE στο μητρώο υπόκειται σε διατυπώσεις δημοσιότητας.

Άρθρο 11 Δημοσιότητα

1. Η δημοσίευση των εγγράφων και στοιχείων που αφορούν μια SPE και για τα οποία υπάρχει υποχρέωση δημοσιότητας βάσει του παρόντος κανονισμού πραγματοποιείται σύμφωνα με την εφαρμοστέα εθνική νομοθεσία με την οποία τίθεται σε εφαρμογή το άρθρο 3 της οδηγίας 68/151/ΕΟΚ.

2. Στις επιστολές και τα δελτία παραγγελίας της SPE, είτε σε χαρτί είτε σε ηλεκτρονική μορφή, καθώς και στον δικτυακό της τόπο, εάν υπάρχει, αναγράφονται τα ακόλουθα στοιχεία:

(α) οι πληροφορίες που είναι αναγκαίες για τον προσδιορισμό του μητρώου που αναφέρεται στο άρθρο 9, καθώς και ο αριθμός εγγραφής της SPE στο μητρώο αυτό·

(β) η επωνυμία της SPE, η διεύθυνση της έδρας της και, ενδεχομένως, το γεγονός ότι η εταιρία τελεί υπό εκκαθάριση.

Άρθρο 12 Ευθύνη για πράξεις προ της εγγραφής της SPE

Σε περίπτωση διενέργειας πράξεων για λογαριασμό της SPE πριν από την εγγραφή της στο μητρώο, η SPE μπορεί να αναλάβει, μετά την εγγραφή, τις υποχρεώσεις που απορρέουν από τις πράξεις αυτές. Εάν η SPE δεν αναλάβει τις εν λόγω υποχρεώσεις, τα πρόσωπα που διενήργησαν τις πράξεις ευθύνονται από κοινού και εις ολόκληρον άνευ περιορισμού.

Άρθρο 13 Υποκαταστήματα

Τα υποκαταστήματα της SPE διέπονται από το δίκαιο του κράτους μέλους στο οποίο βρίσκεται το υποκατάστημα, συμπεριλαμβανομένων των σχετικών διατάξεων για την εφαρμογή της οδηγίας 89/666/ΕΟΚ του Συμβουλίου [25].

Κεφάλαιο III Μετοχές

Άρθρο 14

Μετοχές

1. Οι μετοχές της SPE εγγράφονται στον κατάλογο των μετόχων.

2. Οι μετοχές που παρέχουν τα ίδια δικαιώματα και υποχρεώσεις αποτελούν μια κατηγορία.

3. Με την επιφύλαξη του άρθρου 27, η έγκριση τροποποίησης του καταστατικού της SPE η οποία αλλοιώνει τα δικαιώματα που προσιδιάζουν σε μια κατηγορία μετοχών (συμπεριλαμβανομένης κάθε αλλαγής στη διαδικασία αλλοίωσης των δικαιωμάτων που προσιδιάζουν σε μια κατηγορία μετοχών) απαιτεί τη συναίνεση πλειοψηφίας τουλάχιστον δύο τρίτων των δικαιωμάτων ψήφου που αντιστοιχούν στις μετοχές που έχουν εκδοθεί στην κατηγορία αυτή.

4. Εάν η κυριότητα μιας μετοχής ανήκει σε περισσότερα του ενός πρόσωπα, τα πρόσωπα αυτά θεωρούνται ένας μέτοχος σε σχέση με την SPE. Ασκούν τα δικαιώματά τους μέσω κοινού αντιπροσώπου, ο οποίος, εάν δεν υπάρχει σχετική γνωστοποίηση προς την SPE, είναι το πρόσωπο το όνομα του οποίου εμφαίνεται πρώτο στον κατάλογο των μετόχων για την εν λόγω μετοχή. Τα πρόσωπα αυτά ευθύνονται από κοινού και εις ολόκληρον για τις υποχρεώσεις που συνδέονται με τη μετοχή.

Άρθρο 15

Κατάλογος μετόχων

1. Το διευθυντικό όργανο της SPE συντάσσει κατάλογο μετόχων. Ο κατάλογος περιλαμβάνει τουλάχιστον τα ακόλουθα:

(α) το όνομα και τη διεύθυνση κάθε μετόχου·

(β) τον αριθμό μετοχών που κατέχει ο συγκεκριμένος μέτοχος, την ονομαστική ή τη λογιστική αξία των μετοχών·

(γ) όταν μια μετοχή ανήκει σε περισσότερα του ενός πρόσωπα, τα ονόματα και τις διευθύνσεις των συγκυρίων και του κοινού αντιπροσώπου·

(δ) την ημερομηνία κτήσης των μετοχών·

(ε) το ποσό κάθε εισφοράς σε ρευστό, εάν υπάρχει, το οποίο έχει καταβληθεί ή πρέπει να καταβληθεί από τον συγκεκριμένο μέτοχο·

(στ) την αξία και τη φύση κάθε εισφοράς εις είδος, εάν υπάρχει, η οποία έχει παρασχεθεί ή πρέπει να παρασχεθεί από τον συγκεκριμένο μέτοχο·

(ζ) την ημερομηνία αποχώρησης ενός μετόχου από την SPE.

2. Ο κατάλογος των μετόχων, εάν δεν υπάρχουν αποδείξεις περί του αντιθέτου, αποτελεί απόδειξη της γνησιότητας των στοιχείων που απαριθμούνται στα στοιχεία α) έως ζ) της παραγράφου 1.

3. Ο κατάλογος των μετόχων και οι τυχόν τροποποιήσεις του τηρούνται από το διευθυντικό όργανο και μπορούν να επιθεωρούνται από τους μετόχους ή τρίτους κατόπιν αιτήσεως.

Άρθρο 16

Μεταβίβαση μετοχών

1. Με την επιφύλαξη του άρθρου 27, απόφαση με την οποία εισάγεται ή τροποποιείται περιορισμός ή απαγόρευση της μεταβίβασης μετοχών μπορεί να εγκριθεί μόνο με τη συναίνεση όλων των μετόχων που θίγονται από τον εν λόγω περιορισμό ή απαγόρευση.

2. Όλες οι συμφωνίες για τη μεταβίβαση μετοχών συνάπτονται εγγράφως.

3. Μόλις γνωστοποιηθεί μια μεταβίβαση, το διευθυντικό όργανο εγγράφει αμελλητί τον μέτοχο στον κατάλογο που αναφέρεται στο άρθρο 15, υπό την προϋπόθεση ότι η μεταβίβαση έχει εκτελεστεί σύμφωνα με τον παρόντα κανονισμό και το καταστατικό της SPE και ο μέτοχος υποβάλλει εύλογα αποδεικτικά στοιχεία ότι είναι ο νόμιμος κύριος της μετοχής.

4. Με την επιφύλαξη της παραγράφου 3, η μεταβίβαση μετοχών παράγει αποτελέσματα ως εξής:

(α) ως προς τη SPE, την ημέρα που ο μέτοχος γνωστοποιεί στη SPE τη μεταβίβαση·

(β) ως προς τους τρίτους, την ημέρα που ο μέτοχος εγγράφεται στον κατάλογο που αναφέρεται στο άρθρο 15.

5. Η μεταβίβαση μετοχών είναι έγκυρη μόνον εάν συμμορφώνεται προς τις διατάξεις του παρόντος κανονισμού και του καταστατικού. Εν προκειμένω εφαρμόζονται οι διατάξεις της εφαρμοστέας εθνικής νομοθεσίας σχετικά με την προστασία των προσώπων που αποκτούν καλόπιστα μετοχές.

Άρθρο 17

Αποπομπή μετόχου

1. Βάσει απόφασης των μετόχων και κατόπιν αιτήσεως της SPE, το αρμόδιο δικαστήριο μπορεί να διατάξει την αποπομπή μετόχου, εάν έχει προκαλέσει σοβαρή βλάβη στα συμφέροντα της SPE ή εάν η παραμονή του μετόχου ως μέλους της SPE είναι επιζήμια για τη λειτουργία της. Η αίτηση προς το δικαστήριο υποβάλλεται εντός 60 ημερολογιακών ημερών από την απόφαση των μετόχων.

2. Το δικαστήριο αποφασίζει εάν, ως προσωρινό μέτρο, τα δικαιώματα ψήφου και τα λοιπά μη περιουσιακής φύσεως δικαιώματα του μετόχου αυτού πρέπει να ανασταλούν μέχρι τη λήψη οριστικής απόφασης.

3. Εάν το δικαστήριο διατάξει την αποπομπή μετόχου, αποφασίζει εάν οι μετοχές του πρέπει να αγοραστούν από τους λοιπούς μετόχους ή/και από την ίδια τη SPE, καθώς και για την πληρωμή του τιμήματος των μετοχών.

Άρθρο 18

Αποχώρηση μετόχου

1. Ο μέτοχος έχει το δικαίωμα να αποχωρήσει από τη SPE, εάν οι δραστηριότητες της SPE διεξάγονται ή έχουν διεξαχθεί κατά τρόπο που προκαλεί σοβαρή βλάβη στα συμφέροντα του μετόχου, ως αποτέλεσμα ενός ή περισσοτέρων από τα κατωτέρω γεγονότα:

(α) η SPE έχει στερηθεί σημαντικού μέρους του ενεργητικού της·

(β) η έδρα της SPE έχει μεταφερθεί σε άλλο κράτος μέλος·

(γ) οι δραστηριότητες της SPE έχουν αλλάξει ουσιαστικά·

(δ) δεν έχει διανεμηθεί μέρισμα επί 3 τουλάχιστον έτη, παρότι η οικονομική κατάσταση της SPE θα επέτρεπε τη διανομή του.

2. Ο μέτοχος δηλώνει την αποχώρησή του εγγράφως στη SPE, αναφέροντας τους λόγους της αποχώρησης.

3. Το διευθυντικό όργανο της SPE, μόλις λάβει τη δήλωση που αναφέρεται στην παράγραφο 2, ζητεί αμελλητί τη λήψη απόφασης των μετόχων σχετικά με την αγορά των μετοχών του αποχωρούντος μετόχου από τους υπόλοιπους μετόχους ή από την ίδια τη SPE.

4. Εάν οι μέτοχοι της SPE δεν λάβουν την απόφαση που αναφέρεται στην παράγραφο 3 ή δεν αποδεχθούν τους λόγους αποχώρησης του μετόχου εντός 30 ημερολογιακών ημερών από την υποβολή της δήλωσης που αναφέρεται στην παράγραφο 2, το διευθυντικό όργανο ενημερώνει σχετικά τον μέτοχο αμελλητί.

5. Σε περίπτωση διαφωνίας ως προς την τιμή των μετοχών, η αξία τους προσδιορίζεται από ανεξάρτητο εμπειρογνώμονα που διορίζεται από τα μέρη ή, ελλείψει συμφωνίας μεταξύ τους, από το αρμόδιο δικαστήριο ή την αρμόδια διοικητική αρχή.

6. Με αίτηση του μετόχου, το αρμόδιο δικαστήριο μπορεί, εάν κρίνει ότι τα συμφέροντα του μετόχου έχουν υποστεί σοβαρή βλάβη, να διατάξει την αγορά των μετοχών του από τους υπόλοιπους μετόχους ή από την ίδια τη SPE, καθώς και την πληρωμή του τιμήματος των μετοχών.

Η αίτηση προς το δικαστήριο υποβάλλεται εντός 60 ημερολογιακών ημερών από την απόφαση των μετόχων που αναφέρεται στην παράγραφο 3 ή, εάν δεν έχει ληφθεί απόφαση εντός 30 ημερολογιακών ημερών από την υποβολή στη SPE της δήλωσης του μετόχου περί αποχώρησης, εντός 60 ημερολογιακών ημερών από την εκπνοή της εν λόγω προθεσμίας.

Κεφάλαιο IV Κεφάλαιο

Άρθρο 19

Μετοχικό κεφάλαιο

1. Με την επιφύλαξη του άρθρου 42, το κεφάλαιο της SPE εκφράζεται σε ευρώ.

2. Το κεφάλαιο της SPE πρέπει να καλύπτεται πλήρως.

3. Το τίμημα των μετοχών της SPE δεν χρειάζεται να καταβληθεί ολοσχερώς κατά την έκδοσή τους.

4. Το κεφάλαιο της SPE ανέρχεται σε 1 EUR τουλάχιστον.

Άρθρο 20

Εισφορές κεφαλαίου

1. Οι μέτοχοι οφείλουν να καταβάλουν τη συμφωνημένη εισφορά σε ρευστό ή να παράσχουν τη συμφωνημένη εισφορά εις είδος σύμφωνα με το καταστατικό της SPE.

2. Οι μέτοχοι δεν μπορούν να απαλλαγούν από την υποχρέωση να καταβάλουν ή να παράσχουν τη συμφωνημένη εισφορά, με εξαίρεση την περίπτωση μείωσης του μετοχικού κεφαλαίου.

3. Με την επιφύλαξη των παραγράφων 1 και 2, η ευθύνη των μετόχων για την καταβληθείσα ή παρασχεθείσα εισφορά διέπεται από την εφαρμοστέα εθνική νομοθεσία.

Άρθρο 21

Διανομές

1. Με την επιφύλαξη του άρθρου 24, η SPE μπορεί, βάσει προτάσεως του διευθυντικού οργάνου, να προβεί σε διανομή προς τους μετόχους, υπό τον όρο ότι μετά τη διανομή το ενεργητικό της SPE καλύπτει πλήρως το παθητικό της. Η SPE δεν μπορεί να διανείμει τα αποθεματικά των οποίων δεν επιτρέπεται η διανομή βάσει του καταστατικού της.

2. Εάν το απαιτεί το καταστατικό, το διευθυντικό όργανο της SPE, επιπλέον της τήρησης της παραγράφου 1, υπογράφει πριν από την πραγματοποίηση διανομής δήλωση, στο εξής καλούμενη «πιστοποιητικό φερεγγυότητας», με την οποία πιστοποιείται ότι η SPE θα είναι σε θέση να εξοφλεί τις οφειλές της, όταν καταστούν ληξιπρόθεσμες κατά τη συνήθη πορεία των εργασιών, επί ένα έτος από την ημερομηνία της διανομής. Το πιστοποιητικό φερεγγυότητας υποβάλλεται στους μετόχους πριν από τη λήψη απόφασης σχετικά με τη διανομή που αναφέρεται στο άρθρο 27.

Το πιστοποιητικό φερεγγυότητας δημοσιοποιείται.

Άρθρο 22

Ανάκτηση των διανεμηθέντων ποσών

Κάθε μέτοχος ο οποίος έχει λάβει ποσά εκ διανομής που αντιβαίνουν στο άρθρο 21 οφείλει να επιστρέψει τα ποσά αυτά στη SPE, υπό την προϋπόθεση ότι η SPE αποδεικνύει ότι ο μέτοχος γνώριζε ή ενόψει των περιστάσεων όφειλε να γνωρίζει τις παρατυπίες.

Άρθρο 23

Ίδιες μετοχές

1. Η SPE δεν καλύπτει, άμεσα ή έμμεσα, δικές της μετοχές.

2. Σε περίπτωση κτήσης ιδίων μετοχών από τη SPE, εφαρμόζονται κατ’ αναλογία τα άρθρα 21 και 22. Οι μετοχές δεν μπορούν να αγοραστούν από τη SPE, εκτός εάν το τίμημά τους καταβληθεί ολοσχερώς. Η SPE διαθέτει οπωσδήποτε μία τουλάχιστον εκδοθείσα μετοχή.

3. Το δικαίωμα ψήφου και τα λοιπά μη περιουσιακής φύσεως δικαιώματα που αντιστοιχούν στις ίδιες μετοχές της SPE αναστέλλονται για όσον χρόνο η SPE είναι ο εγγεγραμμένος κύριος των ιδίων μετοχών της.

4. Εάν η SPE ακυρώσει μετοχές της, το μετοχικό της κεφάλαιο μειώνεται αντίστοιχα.

5. Οι μετοχές που αποκτώνται από τη SPE κατά παράβαση του παρόντος κανονισμού ή του καταστατικού της, πωλούνται ή ακυρώνονται εντός ενός έτους από την κτήση τους.

6. Με την επιφύλαξη της παραγράφου 5 και του καταστατικού της SPE, η ακύρωση μετοχών διέπεται από την εφαρμοστέα εθνική νομοθεσία.

7. Το παρόν άρθρο εφαρμόζεται κατ’ αναλογία και στις μετοχές που αποκτώνται από πρόσωπο το οποίο ενεργεί εξ ιδίου ονόματος αλλά για λογαριασμό της SPE.

Άρθρο 24

Μείωση κεφαλαίου

1. Σε περίπτωση μείωσης του μετοχικού κεφαλαίου της SPE, εφαρμόζονται κατ’ αναλογία τα άρθρα 21 και 22.

2. Μετά τη δημοσίευση της απόφασης των μετόχων για μείωση του κεφαλαίου της SPE, οι πιστωτές των οποίων οι απαιτήσεις είναι προγενέστερες της δημοσίευσης δικαιούνται να υποβάλουν στο αρμόδιο δικαστήριο αίτηση για την έκδοση διαταγής που να επιβάλλει στην SPE να τους παράσχει επαρκείς διασφαλίσεις.

Η αίτηση υποβάλλεται εντός 30 ημερολογιακών ημερών από τη δημοσίευση της απόφασης.

3. Το δικαστήριο μπορεί να διατάξει τη SPE να παράσχει διασφαλίσεις, μόνον εάν ο πιστωτής προσκομίσει αξιόπιστες αποδείξεις για το ότι λόγω της μείωσης του κεφαλαίου τίθεται εν αμφιβόλω η ικανοποίηση των απαιτήσεών του και ότι δεν έχουν δοθεί από τη SPE επαρκείς διασφαλίσεις.

4. Η μείωση του κεφαλαίου παράγει αποτελέσματα ως εξής:

(α) εάν η SPE δεν έχει πιστωτές τη στιγμή που λαμβάνεται η απόφαση, από τη λήψη της απόφασης·

(β) εάν η SPE έχει πιστωτές τη στιγμή που λαμβάνεται η απόφαση και κανένας πιστωτής δεν έχει υποβάλει αίτηση εντός 30 ημερολογιακών ημερών από τη δημοσίευση της απόφασης των μετόχων, την τριακοστή πρώτη ημερολογιακή ημέρα μετά τη δημοσίευση·

(γ) εάν η SPE έχει πιστωτές τη στιγμή που λαμβάνεται η απόφαση και έχει υποβληθεί αίτηση από πιστωτή εντός 30 ημερολογιακών ημερών από τη δημοσίευση της απόφασης των μετόχων, την πρώτη ημέρα κατά την οποία η SPE έχει συμμορφωθεί με όλες τις διαταγές του αρμόδιου δικαστηρίου για την παροχή επαρκών διασφαλίσεων ή, εάν προηγείται χρονικά, την πρώτη ημέρα κατά την οποία το δικαστήριο έκρινε, σε σχέση με όλες τις αιτήσεις, ότι η SPE δεν χρειάζεται να παράσχει διασφαλίσεις.

5. Εάν σκοπός της μείωσης κεφαλαίου είναι η κάλυψη ζημιών που έχει υποστεί η SPE, το ποσό της μείωσης μπορεί να χρησιμοποιηθεί μόνο για το σκοπό αυτό και δεν διανέμεται στους μετόχους.

6. Η μείωση του κεφαλαίου δημοσιοποιείται.

7. Σε περίπτωση μείωσης κεφαλαίου, πρέπει να εξασφαλίζεται η ίση μεταχείριση των μετόχων που βρίσκονται στην ίδια θέση.

Άρθρο 25 Λογαριασμοί

1. Η SPE υπόκειται στις απαιτήσεις της εφαρμοστέας εθνικής νομοθεσίας όσον αφορά την κατάρτιση, την υποβολή, τον έλεγχο και τη δημοσίευση λογαριασμών.

2. Το διευθυντικό όργανο τηρεί τα βιβλία της SPE. Η λογιστική της SPE διέπεται από την εφαρμοστέα εθνική νομοθεσία.

Κεφάλαιο V Οργάνωση της SPE

Άρθρο 26 Γενικές διατάξεις

1. Η SPE έχει διευθυντικό όργανο, το οποίο είναι υπεύθυνο για τη διοίκηση της SPE. Το διευθυντικό όργανο μπορεί να ασκεί όλες τις εξουσίες της SPE για τις οποίες ο παρών κανονισμός ή το καταστατικό της εταιρίας δεν ορίζουν ότι ασκούνται από τους μετόχους.

2. Οι μέτοχοι καθορίζουν την οργάνωση της SPE, με την επιφύλαξη του παρόντος κανονισμού.

Άρθρο 27 Αποφάσεις των μετόχων

1. Με την επιφύλαξη της παραγράφου 2, για τα ακόλουθα θέματα λαμβάνεται οπωσδήποτε απόφαση των μετόχων με την πλειοψηφία που ορίζεται στο καταστατικό της SPE:

(α) αλλοίωση των δικαιωμάτων που αντιστοιχούν σε μετοχές·

(β) αποπομπή μετόχου·

(γ) αποχώρηση μετόχου·

(δ) έγκριση των ετήσιων λογαριασμών·

(ε) διανομή στους μετόχους·

(στ) κτήση ιδίων μετοχών·

(ζ) εξαγορά μετοχών·

(η) αύξηση μετοχικού κεφαλαίου·

(θ) μείωση μετοχικού κεφαλαίου·

(ι) διορισμός και παύση διευθυντών και θητεία αυτών·

(ια) εάν η SPE διαθέτει ελεγκτή, διορισμός και παύση του ελεγκτή·

(ιβ) μεταφορά της έδρας της SPE σε άλλο κράτος μέλος·

(ιγ) μετατροπή της SPE·

(ιδ) συγχωνεύσεις και διασπάσεις·

(ιε) λύση της εταιρίας·

(ιστ) τροποποιήσεις του καταστατικού που δεν καλύπτουν τα θέματα των στοιχείων α) έως ιε).

2. Οι αποφάσεις επί των θεμάτων που αναφέρονται στα στοιχεία α), β), γ), θ), ιβ), ιγ), ιδ), ιε) και ιστ) της παραγράφου 1 λαμβάνονται με ειδική πλειοψηφία.

Για την εφαρμογή του πρώτου εδαφίου, η ειδική πλειοψηφία δεν μπορεί να είναι κατώτερη των δύο τρίτων των συνολικών δικαιωμάτων ψήφου που αντιστοιχούν στις μετοχές που έχουν εκδοθεί από την SPE.

3. Η λήψη αποφάσεων δεν απαιτεί τη διοργάνωση γενικής συνέλευσης. Το διευθυντικό όργανο υποβάλλει σε όλους τους μετόχους τις προτάσεις αποφάσεων, καθώς και επαρκείς πληροφορίες που τους επιτρέπουν να αποφασίσουν έχοντας πλήρη γνώση της κατάστασης. Για τις αποφάσεις συντάσσεται έγγραφο. Αντίγραφα των αποφάσεων αποστέλλονται σε όλους τους μετόχους.

4. Οι αποφάσεις των μετόχων πρέπει να συμμορφώνονται με τον παρόντα κανονισμό και με το καταστατικό της SPE.

Το δικαίωμα προσβολής των αποφάσεων από τους μετόχους διέπεται από την εφαρμοστέα εθνική νομοθεσία.

5. Εάν η SPE έχει μόνον ένα μέτοχο, αυτός ασκεί τα δικαιώματα και εκπληρώνει τις υποχρεώσεις των μετόχων της SPE που προβλέπονται στον παρόντα κανονισμό και στο καταστατικό της SPE.

6. Οι αποφάσεις επί των θεμάτων που αναφέρονται στην παράγραφο 1 δημοσιοποιούνται.

7. Οι αποφάσεις παράγουν αποτελέσματα ως εξής:

(α) ως προς τους μετόχους, το διευθυντικό όργανο της SPE και το εποπτικό της όργανο, εάν υπάρχει, από την ημερομηνία λήψης τους,

(β) ως προς τους τρίτους, σύμφωνα με τις διατάξεις της εφαρμοστέας εθνικής νομοθεσίας με τις οποίες τίθενται σε εφαρμογή οι παράγραφοι 5, 6 και 7 του άρθρου 3 της οδηγίας 68/151/ΕΟΚ.

Άρθρο 28

Δικαιώματα πληροφόρησης των μετόχων

1. Οι μέτοχοι έχουν το δικαίωμα να ενημερώνονται δεόντως και να υποβάλλουν ερωτήματα στο διευθυντικό όργανο σχετικά με τις αποφάσεις, τους ετήσιους λογαριασμούς και όλα τα άλλα θέματα που αφορούν τις δραστηριότητες της SPE.

2. Το διευθυντικό όργανο μπορεί να αρνηθεί να επιτρέψει την πρόσβαση στις πληροφορίες, μόνο εάν αυτό θα μπορούσε να προκαλέσει σοβαρή βλάβη στα επιχειρηματικά συμφέροντα της SPE.

Άρθρο 29

Δικαίωμα να ζητηθεί η λήψη απόφασης και δικαίωμα να ζητηθεί ο διορισμός ανεξάρτητου εμπειρογνώμονα

1. Μέτοχοι που κατέχουν το 5% των δικαιωμάτων ψήφου που αντιστοιχούν στις μετοχές της SPE έχουν το δικαίωμα να ζητούν από το διευθυντικό όργανο να υποβάλει στους μετόχους πρόταση για τη λήψη απόφασης.

Η αίτηση πρέπει να αναφέρει τους λόγους και να υποδεικνύει τα θέματα που πρέπει να αποτελέσουν αντικείμενο της απόφασης.

Εάν το αίτημα απορριφθεί ή εάν το διευθυντικό όργανο δεν υποβάλει πρόταση εντός 14 ημερολογιακών ημερών από τη λήψη της αίτησης, οι ενδιαφερόμενοι μέτοχοι μπορούν πλέον να υποβάλουν στους μετόχους πρόταση απόφασης σχετικά με τα εν λόγω θέματα.

2. Σε περίπτωση υπόνοιας για σοβαρή παράβαση του νόμου ή του καταστατικού της SPE, μέτοχοι που κατέχουν το 5% των δικαιωμάτων ψήφου που αντιστοιχούν στις μετοχές της SPE έχουν το δικαίωμα να ζητήσουν από το αρμόδιο δικαστήριο ή διοικητική αρχή τον διορισμό ανεξάρτητου εμπειρογνώμονα, με σκοπό τη διεξαγωγή έρευνας και την υποβολή έκθεσης με τα σχετικά πορίσματα στους μετόχους.

Ο εμπειρογνώμονας έχει δικαίωμα πρόσβασης στα έγγραφα και στοιχεία της SPE και μπορεί να ζητεί πληροφορίες από το διευθυντικό όργανο.

3. Το καταστατικό της εταιρίας μπορεί να απονέμει τα δικαιώματα που αναφέρονται στις παραγράφους 1 και 2 σε μεμονωμένους μετόχους ή σε μετόχους που κατέχουν ποσοστό κάτω του 5% των δικαιωμάτων ψήφου που αντιστοιχούν στις μετοχές της SPE.

Άρθρο 30

Διευθυντές

1. Μόνο φυσικά πρόσωπα μπορούν να είναι διευθυντές της SPE.

2. Πρόσωπο που ασκεί καθήκοντα διευθυντή χωρίς να έχει διοριστεί τυπικά λογίζεται διευθυντής όσον αφορά όλα τα καθήκοντα και τις ευθύνες που υπέχουν οι διευθυντές.

3. Πρόσωπο το οποίο βάσει της εθνικής νομοθεσίας έχει στερηθεί του δικαιώματος να ασκεί καθήκοντα διευθυντή εταιρίας με δικαστική ή διοικητική απόφαση ενός κράτους μέλους, δεν μπορεί να διοριστεί ούτε να ασκεί καθήκοντα διευθυντή SPE.

4. Η στέρηση του δικαιώματος ενός προσώπου να ασκεί καθήκοντα διευθυντή SPE διέπεται από την εφαρμοστέα εθνική νομοθεσία.

Άρθρο 31

Γενικά καθήκοντα και ευθύνες των διευθυντών

1. Ο διευθυντής έχει καθήκον να ενεργεί προς το συμφέρον της SPE. Ενεργεί με την επιμέλεια και την ικανότητα που ευλόγως απαιτούνται κατά τη διεξαγωγή των εργασιών.

2. Τα καθήκοντα των διευθυντών έχουν προβλεφθεί υπέρ της SPE.

3. Με την επιφύλαξη του καταστατικού της SPE, ο διευθυντής πρέπει να αποφεύγει κάθε κατάσταση που μπορεί ευλόγως να θεωρηθεί ότι είναι πιθανόν να οδηγήσει σε πραγματική ή δυνητική σύγκρουση μεταξύ των προσωπικών του συμφερόντων και των συμφερόντων της SPE ή μεταξύ των υποχρεώσεών του προς την SPE και του καθήκοντός του έναντι άλλων νομικών ή φυσικών προσώπων.

4. Ο διευθυντής της SPE ευθύνεται έναντι της εταιρίας για κάθε πράξη ή παράλειψη τελούμενη κατά παράβαση των καθηκόντων του που απορρέουν από τον παρόντα κανονισμό, από το καταστατικό της SPE ή από απόφαση των μετόχων και η οποία προκαλεί απώλεια ή ζημία στη SPE. Εάν η παράβαση έχει διαπραχθεί από περισσότερους του ενός διευθυντές, όλοι οι ενεχόμενοι διευθυντές ευθύνονται από κοινού και εις ολόκληρον.

5. Με την επιφύλαξη των διατάξεων του παρόντος κανονισμού, η ευθύνη των διευθυντών διέπεται από την εφαρμοστέα εθνική νομοθεσία.

Άρθρο 32

Συναλλαγές με συνδεόμενα μέρη

Οι συναλλαγές με συνδεόμενα μέρη διέπονται από τις διατάξεις της εφαρμοστέας εθνικής νομοθεσίας με τις οποίες τίθενται σε εφαρμογή οι οδηγίες 78/660/ΕΟΚ[26] και 83/349/ΕΟΚ[27] του Συμβουλίου.

Άρθρο 33

Εκπροσώπηση της SPE έναντι τρίτων

1. Η SPE εκπροσωπείται έναντι τρίτων από ένα ή περισσότερους διευθυντές. Οι πράξεις των διευθυντών δεσμεύουν την SPE, ακόμη και εάν εκφεύγουν του σκοπού της SPE.

2. Το καταστατικό της SPE μπορεί να προβλέπει ότι οι διευθυντές ασκούν από κοινού τη γενική εξουσία εκπροσώπησης. Κάθε άλλος περιορισμός των εξουσιών των διευθυντών ο οποίος απορρέει από το καταστατικό, από απόφαση των μετόχων ή από απόφαση του διευθυντικού ή του εποπτικού οργάνου, εάν υπάρχει, δεν μπορεί να αντιταχθεί κατά τρίτων, ακόμη και εάν έχει δημοσιοποιηθεί.

3. Οι διευθυντές μπορούν να εκχωρήσουν το δικαίωμα εκπροσώπησης της SPE σύμφωνα με το καταστατικό.

Κεφάλαιο VI Συμμετοχή των εργαζομένων

Άρθρο 34 Γενικές διατάξεις

1. Η SPE υπόκειται στους κανόνες σχετικά με τη συμμετοχή των εργαζομένων, εάν υπάρχουν, οι οποίοι έχουν εφαρμογή στο κράτος μέλος όπου έχει την έδρα της, με την επιφύλαξη των διατάξεων του παρόντος άρθρου.

2. Σε περίπτωση μεταφοράς της έδρας της SPE εφαρμόζεται το άρθρο 38.

3. Σε περίπτωση διασυνοριακής συγχώνευσης μιας SPE με SPE ή άλλη εταιρία εγγεγραμμένη στο μητρώο άλλου κράτους μέλους, εφαρμόζονται οι διατάξεις της νομοθεσίας των κρατών μελών με τις οποίες τίθεται σε εφαρμογή η οδηγία 2005/56/ΕΚ του Ευρωπαϊκού Κοινοβουλίου και του Συμβουλίου[28].

Κεφάλαιο VII Μεταφορά της καταστατικής έδρας της SPE

Άρθρο 35 Γενικές διατάξεις

1. Η έδρα της SPE μπορεί να μεταφερθεί σε άλλο κράτος μέλος σύμφωνα με το παρόν κεφάλαιο.

Η μεταφορά της έδρας της SPE δεν οδηγεί στη λύση της SPE ή την αναστολή ή απώλεια της νομικής προσωπικότητας της SPE ούτε επηρεάζει οποιοδήποτε δικαίωμα ή υποχρέωση στο πλαίσιο συμβάσεων που έχει συνομολογήσει η SPE και προϋπάρχουν της μεταφοράς.

2. Η παράγραφος 1 δεν εφαρμόζεται στις SPE κατά των οποίων έχει κινηθεί διαδικασία λύσης, εκκαθάρισης, αφερεγγυότητας ή αναστολής πληρωμών ή για τις οποίες έχουν ληφθεί προληπτικά μέτρα από τις αρμόδιες αρχές προς αποφυγή κίνησης των εν λόγω διαδικασιών.

3. Η μεταφορά παράγει αποτελέσματα από την ημέρα εγγραφής της SPE στο μητρώο του κράτους μέλους υποδοχής. Από την ημερομηνία αυτή, ως προς τα θέματα που υπάγονται στο δεύτερο εδάφιο του άρθρου 4, η SPE διέπεται από το δίκαιο του κράτους μέλους υποδοχής.

4. Για τους σκοπούς δικαστικών ή διοικητικών διαδικασιών που έχουν αρχίσει πριν από τη μεταφορά της έδρας, η SPE θεωρείται, μετά την εγγραφή που αναφέρεται στην παράγραφο 3, ότι έχει την έδρα της στο κράτος μέλος καταγωγής.

Άρθρο 36 Διαδικασία μεταφοράς

1. Το διευθυντικό όργανο μιας SPE που σχεδιάζει μεταφορά της έδρας συντάσσει πρόταση μεταφοράς, η οποία περιλαμβάνει οπωσδήποτε τα ακόλουθα στοιχεία:

(α) επωνυμία της SPE και διεύθυνση της έδρας της στο κράτος μέλος καταγωγής·

(β) επωνυμία της SPE και διεύθυνση της προτεινόμενης έδρας της στο κράτος μέλος υποδοχής·

(γ) καταστατικό που προτείνεται για την SPE στο κράτος μέλος υποδοχής·

(δ) χρονοδιάγραμμα που προτείνεται για τη μεταφορά·

(ε) ημερομηνία από την οποία προτείνεται ότι οι συναλλαγές της SPE πρέπει να θεωρούνται για λογιστικούς σκοπούς ως πραγματοποιηθείσες στο κράτος μέλος υποδοχής·

(στ) συνέπειες της μεταφοράς για τους εργαζόμενους και προτεινόμενα μέτρα που τους αφορούν·

(ζ) ενδεχομένως, λεπτομερείς πληροφορίες για τη μεταφορά της κεντρικής διοίκησης ή της κύριας εγκατάστασης της SPE.

2. Έναν τουλάχιστον μήνα πριν από τη λήψη της απόφασης των μετόχων που αναφέρεται στην παράγραφο 4, το διευθυντικό όργανο της SPE:

(α) υποβάλλει την πρόταση μεταφοράς στους μετόχους και τους εκπροσώπους των εργαζομένων, ή όταν δεν υπάρχουν εκπρόσωποι αυτών, στους εργαζόμενους της SPE προς εξέταση και τη θέτει στη διάθεση των πιστωτών προς επιθεώρηση·

(β) δημοσιοποιεί την πρόταση μεταφοράς.

3. Το διευθυντικό όργανο της SPE συντάσσει έκθεση προς τους μετόχους στην οποία εξηγούνται και αιτιολογούνται οι νομικές και οικονομικές πτυχές της προτεινόμενης μεταφοράς και αναφέρονται οι συνέπειες της μεταφοράς για τους μετόχους, τους πιστωτές και τους εργαζομένους. Η έκθεση υποβάλλεται στους μετόχους και τους εκπροσώπους των εργαζομένων, ή όταν δεν υπάρχουν εκπρόσωποι αυτών, στους ίδιους τους εργαζομένους από κοινού με την πρόταση μεταφοράς.

Εάν το διευθυντικό όργανο λάβει εγκαίρως τη γνώμη των εκπροσώπων των εργαζομένων για τη μεταφορά, η γνώμη αυτή υποβάλλεται στους μετόχους.

4. Η πρόταση μεταφοράς υποβάλλεται στους μετόχους προς έγκριση σύμφωνα με τους κανόνες του καταστατικού της SPE που αφορούν την τροποποίηση του καταστατικού.

5. Εάν η SPE υπόκειται σε καθεστώς συμμετοχής των εργαζομένων, οι μέτοχοι μπορούν να επιφυλαχθούν του δικαιώματος να εξαρτήσουν την υλοποίηση της μεταφοράς από την εκ μέρους τους ρητή επικύρωση των ρυθμίσεων σχετικά με τη συμμετοχή των εργαζομένων στο κράτος μέλος υποδοχής.

6. Η προστασία των μετόχων μειοψηφίας που αντιτίθενται στην μεταφορά και των πιστωτών της SPE διέπεται από τη νομοθεσία του κράτους μέλους καταγωγής.

Άρθρο 37 Έλεγχος νομιμότητας της μεταφοράς

1. Κάθε κράτος μέλος ορίζει μια αρμόδια αρχή η οποία ελέγχει τη νομιμότητα της μεταφοράς, επαληθεύοντας την τήρηση της διαδικασίας μεταφοράς που προβλέπεται στο άρθρο 36.

2. Η αρμόδια αρχή του κράτους μέλους καταγωγής επαληθεύει αμελλητί ότι έχουν τηρηθεί οι απαιτήσεις του άρθρου 36 και, εάν διαπιστωθεί ότι αυτό ισχύει, εκδίδει πιστοποιητικό, με το οποίο επιβεβαιώνεται ότι έχουν ολοκληρωθεί στο κράτος μέλος καταγωγής όλες οι διατυπώσεις που απαιτούνται στο πλαίσιο της διαδικασίας μεταφοράς.

3. Εντός μηνός από τη λήψη του πιστοποιητικού που αναφέρεται στην παράγραφο 2, η SPE υποβάλλει στην αρμόδια αρχή του κράτους μέλους υποδοχής τα ακόλουθα έγγραφα:

(α) το πιστοποιητικό που προβλέπεται στην παράγραφο 2·

(β) το καταστατικό που προτείνεται για την SPE στο κράτος μέλος υποδοχής, όπως εγκρίθηκε από τους μετόχους·

(γ) την πρόταση μεταφοράς, όπως εγκρίθηκε από τους μετόχους.

Τα έγγραφα αυτά θεωρούνται επαρκή για να επιτρέψουν την εγγραφή της SPE στο μητρώο του κράτους μέλους υποδοχής.

4. Η αρμόδια αρχή του κράτους μέλους υποδοχής, εντός 14 ημερολογιακών ημερών από τη λήψη των εγγράφων που αναφέρονται στην παράγραφο 3, επαληθεύει αν πληρούνται οι απαιτούμενες ουσιαστικές και τυπικές προϋποθέσεις για τη μεταφορά της έδρας και, εάν διαπιστωθεί ότι αυτό ισχύει, λαμβάνει τα αναγκαία μέτρα για την εγγραφή της SPE στο μητρώο.

5. Η αρμόδια αρχή του κράτους μέλους υποδοχής μπορεί να αρνηθεί την εγγραφή μιας SPE μόνο για τον λόγο ότι η SPE δεν πληροί όλες τις ουσιαστικές ή τυπικές προϋποθέσεις του παρόντος κεφαλαίου. Η SPE εγγράφεται στο μητρώο, όταν εκπληρώσει όλες τις απαιτήσεις του παρόντος κεφαλαίου.

6. Η αρμόδια αρχή του κράτους μέλους υποδοχής, χρησιμοποιώντας το έντυπο κοινοποίησης του παραρτήματος ΙΙ, κοινοποιεί αμελλητί στην αρμόδια αρχή που είναι υπεύθυνη για τη διαγραφή της SPE από το μητρώο του κράτους μέλους καταγωγής την εγγραφή της SPE στο κράτος μέλος υποδοχής.

Η διαγραφή από το μητρώο πραγματοποιείται μόλις ληφθεί η κοινοποίηση, αλλά όχι πριν από τη λήψη της.

7. Οι εγγραφές στο μητρώο του κράτους μέλους υποδοχής και οι διαγραφές από το μητρώο του κράτους μέλους καταγωγής δημοσιοποιούνται.

Άρθρο 38 Ρυθμίσεις για τη συμμετοχή των εργαζομένων

1. Η SPE υπόκειται, από την ημερομηνία εγγραφής της στο μητρώο, στους ισχύοντες κανόνες του κράτους μέλους υποδοχής, εάν υπάρχουν, σχετικά με τις ρυθμίσεις για τη συμμετοχή των εργαζομένων.

2. Η παράγραφος 1 δεν εφαρμόζεται στις περιπτώσεις που οι εργαζόμενοι της SPE στο κράτος μέλος καταγωγής αντιπροσωπεύουν τουλάχιστον το ένα τρίτο του συνολικού αριθμού εργαζομένων της SPE, συμπεριλαμβανομένων των θυγατρικών ή υποκαταστημάτων της SPE σε όλα τα κράτη μέλη, και εφόσον πληρούται ένας από τους κατωτέρω όρους:

(α) η νομοθεσία του κράτους μέλους υποδοχής δεν προβλέπει τουλάχιστον το ίδιο επίπεδο συμμετοχής με αυτό που ίσχυε στη SPE στο κράτος μέλος καταγωγής πριν από την εγγραφή της στο κράτος μέλος υποδοχής. Το επίπεδο της συμμετοχής των εργαζομένων υπολογίζεται με βάση την αναλογία των εκπροσώπων των εργαζομένων μεταξύ των μελών του διοικητικού ή εποπτικού οργάνου ή των οικείων επιτροπών τους ή της ομάδας που διευθύνει τις παραγωγικές μονάδες της SPE, εφόσον προβλέπεται η εν λόγω εκπροσώπηση·

(β) η νομοθεσία του κράτους μέλους υποδοχής δεν επιτρέπει στους εργαζομένους εγκαταστάσεων της SPE που βρίσκονται σε άλλα κράτη μέλη την άσκηση στην ίδια έκταση των δικαιωμάτων συμμετοχής που διέθεταν πριν από τη μεταφορά της έδρας.

3. Εάν πληρούται ένας από τους όρους των στοιχείων α) ή β) της παραγράφου 2, το διευθυντικό όργανο της SPE προβαίνει στις αναγκαίες ενέργειες, το συντομότερο δυνατό, μετά τη δημοσιοποίηση της πρότασης μεταφοράς, για την έναρξη διαπραγματεύσεων με τους εκπροσώπους των εργαζομένων της SPE με σκοπό την επίτευξη συμφωνίας σχετικά με τις ρυθμίσεις για τη συμμετοχή των εργαζομένων.

4. Η συμφωνία μεταξύ του διευθυντικού οργάνου της SPE και των εκπροσώπων των εργαζομένων καθορίζει:

(α) το πεδίο εφαρμογής της συμφωνίας·

(β) εφόσον, στη διάρκεια των διαπραγματεύσεων, τα μέρη αποφασίσουν να θεσπίσουν ρυθμίσεις συμμετοχής των εργαζομένων στη SPE μετά τη μεταφορά, τα ουσιαστικά στοιχεία των εν λόγω ρυθμίσεων, οι οποίες περιλαμβάνουν, κατά περίπτωση, τον αριθμό των μελών του διοικητικού ή εποπτικού οργάνου της εταιρίας που θα έχουν δικαίωμα οι εργαζόμενοι να εκλέγουν, να διορίζουν, να συνιστούν ή να απορρίπτουν, τις διαδικασίες εκλογής, διορισμού, σύστασης ή απόρριψης των μελών αυτών από τους εργαζομένους, καθώς και τα δικαιώματά τους·

(γ) την ημερομηνία έναρξης ισχύος της συμφωνίας και τη διάρκειά της, καθώς και τις τυχόν περιπτώσεις στις οποίες πρέπει να γίνεται αναδιαπραγμάτευση της συμφωνίας και τη σχετική διαδικασία.

5. Οι διαπραγματεύσεις περιορίζονται χρονικά σε έξι μήνες. Τα μέρη μπορούν να συμφωνήσουν να παρατείνουν τις διαπραγματεύσεις πέραν του διαστήματος αυτού για ένα ακόμη εξάμηνο. Οι διαπραγματεύσεις διέπονται κατά τα λοιπά από τη νομοθεσία του κράτους μέλους καταγωγής.

6. Ελλείψει συμφωνίας, διατηρούνται οι ρυθμίσεις συμμετοχής που ίσχυαν στο κράτος μέλος καταγωγής.

Κεφάλαιο VIII Αναδιάρθρωση, λύση και ακυρότητα

Άρθρο 39

Αναδιάρθρωση

Η μετατροπή, συγχώνευση και διάσπαση της SPE διέπεται από την εφαρμοστέα εθνική νομοθεσία.

Άρθρο 40

Λύση

1. Η SPE λύεται στις ακόλουθες περιπτώσεις:

(α) με τη πάροδο του χρόνου για τον οποίο έχει συσταθεί·

(β) με απόφαση των μετόχων·

(γ) στις περιπτώσεις που ορίζει η εφαρμοστέα εθνική νομοθεσία.

2. Η λύση της εταιρίας διέπεται από την εφαρμοστέα εθνική νομοθεσία.

3. Η εκκαθάριση, η αφερεγγυότητα, η αναστολή πληρωμών και παρόμοιες διαδικασίες διέπονται από την εφαρμοστέα εθνική νομοθεσία και από τον κανονισμό (ΕΚ) αριθ. 1346/2000 του Συμβουλίου[29].

4. Η λύση της SPE υπόκειται σε διατυπώσεις δημοσιότητας.

Άρθρο 41 Ακυρότητα

Η ακυρότητα της SPE διέπεται από τις διατάξεις της εφαρμοστέας εθνικής νομοθεσίας με τις οποίες τίθενται σε εφαρμογή το άρθρο 11 παράγραφος 1 της οδηγίας 68/151/ΕΟΚ, τα στοιχεία α), β), γ) και ε), πλην της αναφοράς στο στοιχείο γ) στον σκοπό της εταιρίας, της παραγράφου 2 του άρθρου 11 και του άρθρου 12 της εν λόγω οδηγίας.

Κεφάλαιο IX Συμπληρωματικές και μεταβατικές διατάξεις

Άρθρο 42

Χρήση του εθνικού νομίσματος

1. Τα κράτη μέλη στα οποία δεν ισχύει το τρίτο στάδιο της οικονομικής και νομισματικής ένωσης (ΟΝΕ) μπορούν να απαιτήσουν από τις SPE που έχουν την έδρα τους στην επικράτειά τους να εκφράζουν το κεφάλαιό τους στο εθνικό νόμισμα. Η SPE μπορεί να εκφράζει το κεφάλαιο της και σε ευρώ. Ο συντελεστής μετατροπής μεταξύ εθνικού νομίσματος/ευρώ είναι ο ισχύων κατά την τελευταία ημέρα του μηνός που προηγείται της εγγραφής της SPE στο μητρώο.

2. Η SPE μπορεί να συντάσσει και να δημοσιεύει τους ετήσιους και, ενδεχομένως, τους ενοποιημένους λογαριασμούς της σε ευρώ στα κράτη μέρη στα οποία δεν ισχύει το τρίτο στάδιο της οικονομικής και νομισματικής ένωσης (ΟΝΕ). Ωστόσο, τα κράτη μέλη αυτά μπορούν επίσης να απαιτούν από τις SPE να συντάσσουν και να δημοσιεύουν τους ετήσιους και, ενδεχομένως, τους ενοποιημένους λογαριασμούς τους και στο εθνικό νόμισμα σύμφωνα με την εφαρμοστέα εθνική νομοθεσία.

Κεφάλαιο X Τελικές διατάξεις

Άρθρο 43

Ουσιαστική εφαρμογή

Τα κράτη μέλη προβαίνουν σε όλες τις ενέργειες που απαιτούνται για την ουσιαστική εφαρμογή του παρόντος κανονισμού.

Άρθρο 44

Κυρώσεις

Τα κράτη μέλη θεσπίζουν τους κανόνες τους σχετικούς με τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού και λαμβάνουν όλα τα αναγκαία μέτρα για να διασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, ανάλογες με την παράβαση και αποτρεπτικές. Τα κράτη μέλη κοινοποιούν τις διατάξεις αυτές στην Επιτροπή το αργότερο μέχρι την 1η Ιουλίου 2010 και κάθε μεταγενέστερη τροποποίησή τους το συντομότερο δυνατόν.

Άρθρο 45

Γνωστοποίηση των ιδιωτικών εταιριών περιορισμένης ευθύνης

Τα κράτη μέλη γνωστοποιούν στην Επιτροπή τη μορφή της ιδιωτικής εταιρίας περιορισμένης ευθύνης που αναφέρεται στο δεύτερο εδάφιο του άρθρου 4 το αργότερο έως την 1η Ιουλίου 2010.

Η Επιτροπή δημοσιεύει τις πληροφορίες αυτές στην Επίσημη Εφημερίδα της Ευρωπαϊκής Ένωσης .

Άρθρο 46

Υποχρεώσεις των αρχών που είναι αρμόδιες για τα μητρώα

1. Οι αρχές που είναι αρμόδιες για το μητρώο που αναφέρεται στο άρθρο 9 παράγραφος 1 κοινοποιούν στην Επιτροπή πριν από την 31η Μαρτίου κάθε έτους την επωνυμία, την έδρα και τον αριθμό εγγραφής των SPE που έχουν εγγραφεί και διαγραφεί από το μητρώο το προηγούμενο έτος, καθώς και τον συνολικό αριθμό των εγγεγραμμένων SPE.

2. Οι αρχές που αναφέρονται στην παράγραφο 1 συνεργάζονται μεταξύ τους, για να εξασφαλίσουν ότι στα έγγραφα και στοιχεία των SPE που απαριθμούνται στο άρθρο 10 παράγραφος 2 υπάρχει δυνατότητα πρόσβασης και μέσω των μητρώων όλων των άλλων κρατών μελών.

Άρθρο 47

Επανεξέταση

Η Επιτροπή, πριν από τις 30 Ιουνίου 2015, επανεξετάζει την εφαρμογή του παρόντος κανονισμού.

Άρθρο 48

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιουλίου 2010.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Το καταστατικό της SPE ρυθμίζει οπωσδήποτε τα εξής:

Κεφάλαιο IΙ – Σύσταση

- την επωνυμία της SPE,

- τα ονόματα και τις διευθύνσεις των ιδρυτών μετόχων της SPE και την ονομαστική ή λογιστική αξία των μετοχών που κατέχουν,

- το αρχικό κεφάλαιο της SPE,

Κεφάλαιο ΙΙΙ - Μετοχές

- κατά πόσον επιτρέπεται η υποδιαίρεση, ενοποίηση ή μετατροπή της ονομαστικής αξίας των μετοχών και τις τυχόν εφαρμοστέες απαιτήσεις,

- τα περιουσιακής και μη περιουσιακής φύσεως δικαιώματα και τις υποχρεώσεις που συνδέονται με τις μετοχές (κατηγορίες μετοχών), και ιδίως

- α) τη συμμετοχή στο ενεργητικό και στα κέρδη της εταιρίας, εάν υπάρχουν,

- β) τις ψήφους που αντιστοιχούν στις μετοχές, εάν υπάρχουν,

- τη διαδικασία για την επίτευξη συμφωνίας σχετικά με την αλλοίωση των δικαιωμάτων και υποχρεώσεων που αντιστοιχούν στις μετοχές (κατηγορίες μετοχών) και, με την επιφύλαξη του άρθρου 14 παράγραφος 3, την απαιτούμενη πλειοψηφία δικαιωμάτων ψήφου,

- τα τυχόν δικαιώματα προτίμησης είτε κατά την έκδοση είτε κατά τη μεταβίβαση μετοχών, ενδεχομένως, και τις τυχόν εφαρμοστέες απαιτήσεις,

- στην περίπτωση που η μεταβίβαση μετοχών περιορίζεται ή απαγορεύεται, τις λεπτομέρειες του περιορισμού ή της απαγόρευσης, και ιδίως τον τύπο, την προθεσμία, την εφαρμοστέα διαδικασία, και τους κανόνες που εφαρμόζονται σε περίπτωση θανάτου ή λύσης ενός μετόχου,

- στην περίπτωση που απαιτείται έγκριση της μεταβίβασης μετοχών από τη SPE ή από τους μετόχους ή στην περίπτωση που προβλέπονται άλλα δικαιώματα για τους μετόχους ή για τη SPE κατά τη μεταβίβαση μετοχών (π.χ. δικαίωμα πρώτης άρνησης), την προθεσμία εντός της οποίας πρέπει να κοινοποιηθεί η απόφαση στον εκχωρητή,

- κατά πόσον, πέραν των διατάξεων του άρθρου 17, οι μέτοχοι έχουν δικαίωμα να απαιτούν από άλλους μετόχους να πωλήσουν τις μετοχές τους, και τις τυχόν εφαρμοστέες απαιτήσεις,

- κατά πόσον, πέραν των διατάξεων του άρθρου 18, οι μέτοχοι έχουν δικαίωμα να πωλήσουν τις μετοχές τους σε άλλους μετόχους ή στη SPE, που είναι υποχρεωμένοι να αγοράσουν τις μετοχές αυτές, και τις εφαρμοστέες απαιτήσεις,

Κεφάλαιο IV – Κεφάλαιο

- την οικονομική χρήση της SPE και τον τρόπο αλλαγής της,

- κατά πόσον η SPE υποχρεούται να δημιουργήσει αποθεματικά, και εάν ναι, το είδος των αποθεματικών, τις περιστάσεις υπό τις οποίες πρέπει να δημιουργηθούν και εάν επιτρέπεται η διανομή τους,

- κατά πόσον οι εισφορές εις είδος πρέπει να αποτιμώνται από ανεξάρτητο εμπειρογνώμονα και τις τυχόν διατυπώσεις που πρέπει να τηρούνται,

- τον χρόνο καταβολής ή παροχής της εισφοράς και τους τυχόν όρους που αφορούν την εν λόγω καταβολή ή παροχή,

- κατά πόσον η SPE μπορεί ή όχι να παρέχει χρηματική συνδρομή, και ιδίως να χορηγεί προκαταβολές, να συνάπτει δάνεια ή να παρέχει διασφαλίσεις, με σκοπό την απόκτηση των μετοχών της από τρίτους,

- κατά πόσον μπορούν να καταβληθούν προμερίσματα και τις τυχόν εφαρμοστέες απαιτήσεις,

- κατά πόσον το διευθυντικό όργανο υποχρεούται να υπογράφει πιστοποιητικό φερεγγυότητας πριν από την πραγματοποίηση διανομής, και τις εφαρμοστέες απαιτήσεις,

- τη διαδικασία που πρέπει να ακολουθεί η SPE για την ανάκτηση παρανόμως διανεμηθέντων ποσών,

- κατά πόσον επιτρέπεται η κτήση ιδίων μετοχών και, εάν επιτρέπεται, τη διαδικασία που πρέπει να ακολουθείται, συμπεριλαμβανομένων των όρων υπό τους οποίους είναι δυνατή η κατοχή, μεταβίβαση ή ακύρωση των μετοχών,

- τη διαδικασία αύξησης, μείωσης ή άλλης μεταβολής του μετοχικού κεφαλαίου, και τις τυχόν εφαρμοστέες απαιτήσεις,

Κεφάλαιο V – Οργάνωση της SPE

- τη μέθοδο έκδοσης των αποφάσεων των μετόχων,

- με την επιφύλαξη των διατάξεων του παρόντος κανονισμού, την πλειοψηφία που απαιτείται για την έκδοση αποφάσεων των μετόχων,

- τις αποφάσεις που πρέπει να λαμβάνουν οι μέτοχοι, πέραν εκείνων που απαριθμούνται στο άρθρο 27 παράγραφος 1, την απαρτία και την απαιτούμενη πλειοψηφία δικαιωμάτων ψήφου,

- με την επιφύλαξη των άρθρων 21, 27 και 29, τους κανόνες σχετικά με την υποβολή προτάσεων για αποφάσεις,

- τη χρονική περίοδο και τον τρόπο με τον οποίο οι μέτοχοι πρέπει να ενημερώνονται για τις προτάσεις αποφάσεων των μετοχών και, εάν το καταστατικό προβλέπει την πραγματοποίηση γενικών συνελεύσεων, για τις γενικές συνελεύσεις,

- τον τρόπο με τον οποίο οι μέτοχοι λαμβάνουν το κείμενο κάθε προτεινόμενης απόφασης των μετόχων, καθώς και τα άλλα προπαρασκευαστικά έγγραφα που σχετίζονται με την έκδοση απόφασης,

- τον τρόπο με τον οποίο τίθενται στη διάθεση των μετόχων αντίγραφα αποφάσεων που έχουν εγκριθεί,

- εάν το καταστατικό προβλέπει τη λήψη ορισμένων ή όλων των αποφάσεων σε γενική συνέλευση, τον τρόπο σύγκλησης της γενικής συνέλευσης, τις μεθόδους εργασίας και τους κανόνες ψηφοφορίας δι' αντιπροσώπου,

- τη διαδικασία και τις προθεσμίες για την απάντηση της SPE σε αιτήματα των μετόχων για πληροφόρηση, για την παροχή πρόσβασης στα έγγραφα της SPE και για την κοινοποίηση αποφάσεων που έχουν εγκριθεί από τους μετόχους,

- κατά πόσον το διευθυντικό όργανο της SPE αποτελείται από ένα ή περισσότερους διαχειριστές, από διευθυντικό συμβούλιο (δυαδικό σύστημα) ή από διοικητικό συμβούλιο (μονιστικό σύστημα),

- όταν προβλέπεται διοικητικό συμβούλιο (μονιστικό σύστημα), τη σύνθεση και την οργάνωσή του,

- όταν προβλέπεται διευθυντικό συμβούλιο (δυαδικό σύστημα), τη σύνθεση και την οργάνωσή του,

- όταν προβλέπεται διευθυντικό συμβούλιο (δυαδικό σύστημα) ή ένας ή περισσότεροι διαχειριστές, κατά πόσον η SPE έχει εποπτικό όργανο, και εάν ναι, τη σύνθεση και την οργάνωσή του, καθώς και τη σχέση του με το διευθυντικό όργανο,

- τυχόν κριτήρια επιλεξιμότητας των διευθυντών,

- τη διαδικασία διορισμού και παύσης των διευθυντών,

- κατά πόσον η SPE διαθέτει ελεγκτή και, εάν το καταστατικό το προβλέπει, τη διαδικασία διορισμού, παύσης και παραίτησής του,

- τυχόν ειδικά καθήκοντα των διευθυντών πλην εκείνων που αναφέρονται στον παρόντα κανονισμό,

- κατά πόσον μπορεί να δοθεί έγκριση σε περίπτωση καταστάσεων που συνεπάγονται πραγματική ή δυνητική σύγκρουση συμφερόντων στο πρόσωπο διευθυντή και, εάν ναι, αναφορά του προσώπου που μπορεί να εγκρίνει τη σύγκρουση αυτή και τις εφαρμοστέες απαιτήσεις και διαδικασίες έγκρισης,

- κατά πόσον οι συναλλαγές με συνδεόμενα μέρη που αναφέρονται στο άρθρο 32 χρειάζονται έγκριση και τις εφαρμοστέες απαιτήσεις,

- τους κανόνες εκπροσώπησης της SPE από το διευθυντικό όργανο, και ιδίως εάν οι διευθυντές έχουν το δικαίωμα να εκπροσωπούν τη SPE από κοινού ή χωριστά και να εκχωρούν το δικαίωμα αυτό,

- τους κανόνες ανάθεσης διευθυντικών εξουσιών σε άλλα πρόσωπα.

ΠΑΡΑΡΤΗΜΑ II

ΕΝΤΥΠΟ ΚΟΙΝΟΠΟΙΗΣΗΣ ΠΟΥ ΑΦΟΡΑ ΤΗΝ ΚΑΤΑΧΩΡΙΣΗ ΣΤΟ ΜΗΤΡΩΟ ΤΗΣ ΜΕΤΑΦΟΡΑΣ ΤΗΣ ΚΑΤΑΣΤΑΤΙΚΗΣ ΕΔΡΑΣ ΤΗΣ SPE

ΚΟΙΝΟΠΟΙΗΣΗ

σχετικά με την καταχώριση στο μητρώο της μεταφοράς της καταστατικής έδρας μιας Ευρωπαϊκής Ιδιωτικής Εταιρίας (SPE)

[Ονομασία και διεύθυνση του νέου μητρώου / αρμόδιας αρχής]

πληροφορεί

[Ονομασία και διεύθυνση του προηγούμενου μητρώου / αρμόδιας αρχής]

ότι έχει καταχωρισθεί η ακόλουθη μεταφορά της καταστατικής έδρας μιας SPE:

[Επωνυμία της SPE]

[Νέα έδρα της SPE]

[Νέος αριθμός εγγραφής στο μητρώο]

[Ημερομηνία καταχώρισης της μεταφοράς]

Σύμφωνα με τον κανονισμό … περί του καταστατικού της ευρωπαϊκής ιδιωτικής εταιρίας, η κατωτέρω SPE πρέπει να διαγραφεί από το προηγούμενο μητρώο της με τη λήψη της παρούσας κοινοποίησης:

[Επωνυμία της SPE]

[Προηγούμενη έδρα της SPE]

[Προηγούμενος αριθμός εγγραφής στο μητρώο]

( τόπος ), … (ημερ/νία)

[Υπογραφή]

[1] Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: «Ενιαία αγορά για την Ευρώπη του 21ου αιώνα» - COM(2007) 724 της 20.11.2007.

[2] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Νομοθετικό πρόγραμμα και πρόγραμμα εργασίας της Επιτροπής για το 2008 - COM(2007) 640.

[3] Οδηγία 90/435/ΕΟΚ του Συμβουλίου της 23ης Ιουλίου 1990 σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρίες διαφορετικών κρατών μελών (ΕΕ L 225 της 20.8.1990, σ. 6).

[4] Οδηγία 90/434/ΕΟΚ του Συμβουλίου της 23ης Ιουλίου 1990 σχετικά με το κοινό φορολογικό καθεστώς για τις συγχωνεύσεις, διασπάσεις, εισφορές ενεργητικού και ανταλλαγές μετοχών που αφορούν εταιρίες διαφορετικών κρατών μελών (ΕΕ L 225 της 20.8.1990, σ. 1).

[5] Οδηγία 2003/49/ΕΚ του Συμβουλίου, της 3ης Ιουνίου 2003, για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιρειών διαφορετικών κρατών μελών (ΕΕ L 157 της 26.6.2003, σ. 49).

[6] Γνωμοδότηση της Οικονομικής και Κοινωνικής Επιτροπής με θέμα "Καταστατικό ευρωπαϊκής εταιρίας για τις ΜΜΕ" (ΕΕ C 125 της 27.5.2002, σ. 19).

[7] COM(2003) 284.

[8] http://ec.europa.eu/internal_market/company/consultation/index_en.htm

[9] Ψήφισμα του Ευρωπαϊκού Κοινοβουλίου που περιέχει συστάσεις προς την Επιτροπή σχετικά με το καταστατικό της Ευρωπαϊκής Ιδιωτικής Εταιρίας (2006/2013(INI)), A6-0434/2006 τελικό.

[10] Ψήφισμα του Ευρωπαϊκού Κοινοβουλίου σχετικά με την ευρωπαϊκή ιδιωτική εταιρία και σχετικά με τη δέκατη τέταρτη οδηγία περί εταιρικού δικαίου (B6-0399/07).

[11] Διαβούλευση: http://ec.europa.eu/internal_market/company/epc/index_en.htmEBTP: http://ec.europa.eu/yourvoice/ebtp/consultations/2007_en.htm

[12] http://ec.europa.eu/internal_market/company/advisory/index_en.htm

[13] Έρευνα του Παρατηρητηρίου των ευρωπαϊκών ΜΜΕ (Έκτακτο Ευρωβαρόμετρο αριθ. 196) η οποία διεξήχθη από την Gallup Organisation Hungary με αίτηση της ΓΔ Επιχειρήσεων και Βιομηχανίας, έρευνα που παρουσιάστηκε κατά την Ημέρα Δράσης για τις ΜΜΕ της BusinessEurope, στις 21 Νοεμβρίου 2007.http://www.businesseurope.eu/Content/Default.asp?PageId=496

[14] C-212/97.

[15] EE C […] της [...], σ. .

[16] EE C […] της [...], σ. .

[17] EE C […] της [...], σ. .

[18] ΕΕ L 294 της 10.11.2001, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

[19] ΕΕ L 65 της 14.3.1968, σ. 8. Οδηγία όπως τροποποιήθηκε τελευταία με την οδηγία 2006/99/EΚ (ΕΕ L 363 της 20.12.2006, σ. 137).

[20] ΕΕ L 254 της 30.9.1994, σ. 64. Οδηγία όπως τροποποιήθηκε τελευταία με την οδηγία 2006/109/EΚ (ΕΕ L 363 της 20.12.2006, σ. 416).

[21] ΕΕ L 225 της 12.8.1998, σ. 16.

[22] ΕΕ L 82 της 22.3.2001, σ. 16.

[23] ΕΕ L 80 της 23.3.2002, σ. 29.

[24] ΕΕ L 65 της 14.3.1968, σ. 8.

[25] ΕΕ L 395 της 30.12.1989, σ. 36.

[26] ΕΕ L 222 της 14.8.1978, σ. 11.

[27] ΕΕ L 193 της 18.7.1983, σ. 1.

[28] ΕΕ L 310 της 25.11.2005, σ. 1.

[29] ΕΕ L 160 της 30.6.2000, σ. 1.